text:
Baithuti ba mmadikole wa boranyane le dipatlisiso (BIUST) ba abetse banni ba Dikabea matlwana a boitiketso a le mabedi, morago ga gore ba itlame go tlhabolola ntlo ya bookelo le go gokela metsi.
Se se tla jaana e le tshimologo ya maitlamo a baithuti ba mokgatlho wa Scientists and Engineers Without Boards BIUST (SEWBB) ba sena go ikgobokanya go bona se ba ka se direlang morafe wa Palapye le tikologo.
E rile a rola matlwana ao, mopalamente wa kgaolo, mothusa tona wa thuto ya motheo, Rre Moiseraela Goya a supa fa go le botlhokwa gore motho a itirele leina a bo a supe serodumo sa gagwe a sale mo botshelong fela jaaka mosimolodisi wa mokgatlho oo a dirile.
Mopalamente a re e re ntswa Palapye a lebega a gola ka bofefo mo ditlhabololong, mathata a sa ntse a le teng mo morafeng ka gore o tlhabologa ka bonya e bile o sa ntse o na le letlhoko le lentsi go lepalepana le seemo sa ditlhabololo le go gola ga motse.
A re go gontsi mo banni ba go tlhokang jaaka metsi.
O ne a supa fa bontsi bo latlhegetswe ke matshelo morago ga gore go agwe tsela ya A1 e e neng ya kgaoganya masimo a Dikabea ka bogare mme ya iteela sediba se se neng se ba nosa ntlheng e nngwe ya tsela.
Rre Goya o ne gape a re go tlhokana le gore e re fa go gokelwa metsi ka fa masimo a leng teng go baakanngwe le raseboa gore a tle a kgone go tshwara metsi.
O ne gape a lebogela gore baithuti ba mmadikole ga ba a itebaganya le Dikabea fela, ba itebagantse gape le Palapye ka go direla banni makgabaganyo a dinao mo nokeng ya Lotsane a ka nna mararo.
Rre Goya o ne a gwetlha banni ba Dikabea go tshwaraganela tiro le ba mmadikole gore ba kgone se ba eletsang go se dira, a supa fa ba le lesego go bo ba bone ba ba nang le keletso ya go tsenya letsogo mo go tlhabololeng motho.
A re go le gantsi bagaka ba lemogwa ka ditiro le go tlogela motlhala o ba ka gakologelwang ka one.
O ne a supa fa baithuti ba mmadikole ba tshwaraganetse ditiro le bo mmadikole ba mafatshe a mangwe jaaka kwa Amerika mo go tlhabololeng Batswana.
Mothusa mookamedi wa BIUST, Professor David Norris le ene o ne a re ga se gantsi banana ba bonala mo go tsenyeng letsogo mo ditirong tsa ditlhabololo, mme a akgola ba ba boneng go tshwanela go dira jalo.
A re e le ba sekole sa boranyane le dipatlisiso, ba ikaelela go simolodisa komiti e e tlaa akaretsang botlhe ba ba amegang e itebagantse le go gokaganya morafe le sekole, jaaka e le maikaelelo a bone go nna mmadikole yo o itebagantseng thata le dithuto tsa ka fa go ka itebaganngwang le mathata ka teng, maikaelelo magolo e le go tlhaloganya matshelo a batho ka botlalo.
A re ba mo nakong ya go itebaganya gape le tiriso ya matlakala gore a nne le boleng mme a boe a dirisiwe gape go solegela lefatshe leno le tshaba ya lone molemo.
A re go dira jalo go ya go tlhamela batho ditiro.
E ne e rile go le pele modulasetilo wa mokgatlho, Rre Dennis Maina le mosimolodisi wa one Rre Enock Government ba supa fa ba ikaelela go wetsa se ba se simolotseng ka go gokela metsi le go tlhabolola matlo a bookelo.
Ba re ke tshwanelo gore ba tsenye letsogo mo ditlhabololong ka gore fa dikago tse ditona jaaka mmadikole di le mo motsing banni ba solofela go le gontsi mo bodireding le mo go bone baithuti tota.
Moeteledipele wa khansele ya baithuti (SRC) Rre Ntesang Seberekinyana o ne a lebogela kemo nokeng ya borara, bookamedi jwa sekole le mopalamente, a re fa e ne e se ka bone ba ka bo ba sa kgona le gone go simolola tota.
O ne a gatelela botlhokwa jwa go dira batho ba le seopo sengwe, a re seo se ka ntsha maduo, mme a kgothatsa banni ba Dikabeya go ipopa ditlhopha ka go kopanya masimo a bone go ntsha dijo.
O ne a re a nne a ba kopele mo dikomponeng tsa Palapye go ba thusa go dira go utlwala mo ditlhabololong tsa motse.


c: text/html

text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Tshenolo 4:1-11
4 Morago ga dilo tseno ka leba, mme, bona! kgoro ya bo e bulegile kwa legodimong, mme lentswe la ntlha le ke neng ka le utlwa le ne e kete la terompeta,+ le bua le nna, le re: “Tlhatlogela kwano,+ mme ke tla go bontsha dilo tse di tla diragalang.”+2 Morago ga dilo tseno ka nna mo maatleng a moya ka yone nako eo: mme, bona! setulo sa bogosi+ se ne se le mo mannong a sone kwa legodimong,+ mme go na le yo o ntseng mo setulong seno sa bogosi.+3 Mme yo o ntseng, ka ponalo,+ o tshwana le leje+ la jasepere le leje la botlhokwatlhokwa la mmala o mohibidu, mme go dikologa setulo seno sa bogosi go na le motshe wa godimo+ o o tshwanang le emeraleda+ ka ponalo.4 Mme go dikologa setulo seno sa bogosi go na le ditulo tsa bogosi di le masome a mabedi le bonè, mme mo ditulong tseno tsa bogosi+ ka bona go ntse bagolwane+ ba ba masome a mabedi le bonè+ ba apere diaparo tsa kafa ntle tse ditshweu,+ mme mo godimo ga ditlhogo tsa bone ga bo go le dirwalo tsa gouta.+5 Mme mo setulong sa bogosi go tswa dikgadima+ le mantswe le ditumo tsa maru;+ mme go na le dipone di le supa+ tsa molelo tse di tukang fa pele ga setulo sa bogosi, mme tseno di kaya meya e le supa+ ya Modimo.6 Mme fa pele ga setulo sa bogosi go na le, jaaka e kete e ne e le lone tota, lewatle la sekagalase+ le tshwana le legweka.Mme mo gare ga setulo sa bogosi le go dikologa setulo sa bogosi go na le dibopiwa tse nnè tse di tshelang+ tse di tletseng matlho fa pele le kafa morago.7 Mme sebopiwa sa ntlha se se tshelang se tshwana le tau,+ mme sebopiwa sa bobedi se se tshelang se tshwana le powana,+ mme sebopiwa sa boraro+ se se tshelang se na le sefatlhego se se tshwanang le sa motho, mme sebopiwa sa bonè se se tshelang+ se tshwana le ntsu e e fofang.+8 Mme malebana le dibopiwa tse nnè tse di tshelang,+ sengwe le sengwe sa tsone se na le diphuka di le thataro;+ di tletse matlho go dikologa le kafa tlase.+ Mme ga di na boikhutso bosigo le motshegare jaaka di ntse di re: “O boitshepo, o boitshepo, o boitshepo Jehofa+ Modimo, Mothatayotlhe,+ ene yo o neng a le gone le yo o gone+ le yo o tlang.”9 Mme le fa e le leng fela fa dibopiwa tse di tshelang di naya Yo o ntseng mo setulong sa bogosi+ kgalalelo le tlotlo le ditebogo,+ Yo o tshelang ka bosaengkae le go ya go ile,+10 bagolwane ba ba masome a mabedi le bonè+ ba wela fa fatshe fa pele ga Yo o ntseng mo setulong sa bogosi mme ba obamela+ Yo o tshelang ka bosaengkae le go ya go ile, mme ba latlhela dirwalo tsa bone fa pele ga setulo sa bogosi, ba re:11 “O a tshwanela, Jehofa, wena Modimo wa rona, go amogela kgalalelo+ le tlotlo+ le maatla,+ ka gonne o bopile dilo tsotlhe,+ mme ka ntlha ya thato ya gago+ di ne tsa nna gone e bile di ne tsa bopiwa.”+

robotstxt: allowed

filter: keep


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Diane 14:1-35
14 Mosadi yo o botlhale tota o agile ntlo ya gagwe,+ mme yo o seeleele o e rutlolola ka diatla tsa gagwe.+2 Yo o tsamayang mo thokgamong ya gagwe o boifa Jehofa,+ mme yo o sokametseng mo ditseleng tsa gagwe o a Mo nyatsa.+3 Thupa ya mabela e mo molomong wa seeleele,+ mme dipounama tsa ba ba botlhale di tla ba disa.+4 Kwa go se nang dikgomo teng bojelo jwa diruiwa ga bo na sepe, mme thobo e kgolo ka ntlha ya maatla a poo.5 Mosupi yo o ikanyegang ke yo o se kitlang a bua maaka,+ mme mosupi yo o maaka o bilola maaka fela.+6 Mosotli o senkile botlhale, mme ga bo yo; mme mo go yo o nang le tlhaloganyo, kitso ke selo se se motlhofo fela.+7 Tswa fa pele ga monna yo o sematla,+ gonne ruri ga o na go lemoga dipounama tsa kitso.+8 Botlhale jwa yo o botlhale ke go tlhaloganya tsela ya gagwe,+ mme boeleele jwa dimatla ke tsietso.+9 Ba ba sotlang molato ke dieleele,+ mme go na le tumalano mo go ba ba thokgameng.+10 Pelo e lemoga botlhoko jwa moya wa motho,+ mme ga go na motswakwa ope yo o tla itlhakanyang le go ipela ga yone.11 Ntlo ya baikepi e tla nyelediwa,+ mme mogope wa bathokgami o tla tlhogonolofala.+12 Go na le tsela e e thokgameng fa pele ga motho,+ mme bokhutlo jwa yone morago ga moo ke ditsela tsa loso.+13 Le mo setshegong pelo e ka nna ya bo e le mo khutsafalong;+ mme boipelo bo felela ka khutsafalo.+14 Yo o se nang tumelo mo pelong o tla kgotsofadiwa ke diphelelo tsa ditsela tsa gagwe,+ mme motho yo o molemo o tla kgotsofadiwa ke diphelelo tsa ditiro tsa gagwe.+15 Ope fela yo o se nang maitemogelo o dumela lefoko lengwe le lengwe,+ mme yo o botlhale o akanyetsa dikgato tsa gagwe.+16 Yo o botlhale o a boifa mme o fapoga bosula,+ mme sematla se a shakgala e bile se a itshepa.+17 Yo o bonako go galefa o tla dira boeleele,+ mme motho yo o nang le bokgoni jwa go akanya o tlhoilwe.+18 Ba ba se nang maitemogelo ruri ba tla rua boeleele,+ mme ba ba botlhale ba tla rwala kitso jaaka serwalo sa tlhogo.+19 Batho ba ba bosula ba tla tshwanelwa ke go ikoba fa pele ga ba ba molemo,+ mme batho ba ba boikepo kwa dikgorong tsa mosiami.20 Mohumanegi o tlhoilwe le ke mongwe ka ene,+ mme ditsala tsa mohumi di dintsi.+21 Yo o nyatsang mongwe ka ene o a leofa,+ mme go itumela yo o utlwelang ba ba bogisiwang botlhoko.+22 A ba ba logang maano a a bosula ga ba na go kgarakgatshega?+ Mme go na le bopelonomi jwa lorato le boammaaruri ka ga ba ba rerang go dira se se molemo.+23 Letsapa la mofuta mongwe le mongwe le solegela molemo,+ mme lefoko la dipounama le gogela kwa letlhokong.24 Serwalo sa ba ba botlhale ke dikhumo tsa bone; boeleele jwa dimatla ke boeleele.+25 Mosupi wa boammaaruri o golola meya,+ mme yo o tsietsang o bilola maaka.+26 Go na le tshepo e e nonofileng mo go boifeng Jehofa,+ mme bomorwawe ba tla nna le botshabelo.+27 Go boifa Jehofa ke sediba sa botshelo,+ go fapoga diru tsa loso.+28 Go na le mokgabo wa kgosi mo bathong ba bantsintsi,+ mme mo batho ba tlhaelang teng modiredi yo mogolo o a senngwa.+29 Yo o bonya go galefa o tletse temogo,+ mme yo o felang pelo o godisa boeleele.+30 Pelo e e ritibetseng ke botshelo jwa setshedi sa senama,+ mme lefufa ke sebodu mo marapong.+31 Yo o tsietsang motho wa maemo a a kwa tlase o kgobile Modiri wa gagwe,+ mme yo o utlwelang mohumanegi botlhoko o a Mo galaletsa.+32 Moikepi o tla kgoromelediwa kwa tlase ka ntlha ya bosula jwa gagwe,+ mme mosiami o tla bona botshabelo mo bothokgaming jwa gagwe.+33 Mo pelong ya yo o nang le tlhaloganyo go na le botlhale,+ mme bo itsiwe mo gare ga dimatla.34 Tshiamo ke yone e godisang setšhaba,+ mme boleo ke selo se se tlhabisang ditlhong mo ditlhopheng tsa ditšhaba.+35 Kgosi e ipedisiwa ke motlhanka yo o dirang ka temogo,+ mme e shakgalela yo o dirang ka matlhabisa ditlhong.+


text:
BASHA BA BOTSA JAANA
Goreng ke Tshwanetse go Ikanyega?
Goreng batho ba bangwe ba sa ikanyege?
Mo nakong e re tshelang mo go yone, go ikanyega go tsewa go se botlhokwa. Tota e bile, batho bangwe ba ka nna ba re:
‘Fa ke sa aketse batsadi ba me, ba ka nna ba nthibela go dira dilo dingwe.’
‘Fa ke sa tsietse mo tlhatlhobong eno, nka nna ka palelwa ke go e falola.’
‘Fa ke sa utswe selo se, ke tla tshwanelwa ke go baya madi a go se reka.’
Bangwe ba ka nna ba re, ‘bothata ke eng? Ga go ope yo o ikanyegang!’
Boammaaruri ke gore ga go a nna jalo. Batho ba le bantsi, go akaretsa le basha, ba dumela gore boikanyegi bo a duela, e bile ba na le mabaka a a utlwalang a go dumela seo. Baebele ya re: “Le fa e le eng se motho a se jalang, o tla roba sone seno gape.” (Bagalatia 6:7) Tota re ka re, se re se dirang se na le diphelelo—e ka tswa e le tse di siameng kgotsa tse di bosula.
Ka sekai, akanya ka diphelelo tse batho bangwe ba ileng ba lebana le tsone ka ntlha ya go bua maaka.
“Ke ne ka aketsa mama ke re ga nke ke tlotla le mosimane mongwe. O ne a kgona go lemoga gore ga ke bue boammaaruri. Morago ga go mo aketsa makgetlo a le mararo, o ne a galefa tota. Ba ne ba re ke nne mo lapeng dibeke di le pedi ke sa ye gope ba bo ba ntseela founo le go nthibela go leba thelebishene ka lobaka lwa kgwedi. Ke ne ka bakela go aketsa batsadi ba me!”—Anita.
Se o ka akanyang ka sone: Ke eng se se ka dirang gore go tseye lobaka gore mmaagwe Anita a mo tshepe gape?
Baebele ya re: “E re ka jaanong lo latlhile maaka, a mongwe le mongwe wa lona a bue boammaaruri le moagelani wa gagwe.”—Baefeso 4:25.
“Ke ne ka aketsa batsadi ba me ke bo ke akanya gore kgang eo e fedile go fitlha ba nthaya ba re ke ba bolelele gape se se diragatseng. Ke ne ka itoma diteme mo ke neng ke sa tlhole ke gopola se se diragetseng. Fa o bua boammaaruri fela kwa tshimologong ga o nne le mathata ao!”—Anthony.
Se o ka akanyang ka sone: Anthony a ka bo a dirile eng go tila maemo ano a a tlhabisang ditlhong?
Se Baebele e se buang: “Dipounama tse di akang ke selo se se makgapha mo go Jehofa, mme ba ba dirang ka boikanyegi ba a mo ipedisa.”—Diane 12:22.
“Ke na le tsala e e ratang go tlotla dilo ka tsela e e kgatlhang. Fa a tlotla, o feteletsa dilo e bile o bua maaka. Ke a mo rata e bile ga nke ke akanya thata ka dilo tse a di buang. Mme go thata go dumela dilo tse a di buang kgotsa go mo tshepa.”—Yvonne
Se o ka akanyang ka sone: Maaka a “mannye” le go feteletsa dilo go ka ama jang tsala ya ga Yvonne?
Baebele ya re: “Re eletsa go itshwara ka boikanyegi mo dilong tsotlhe.”—Bahebera 13:18.
Goreng go ikanyega go le botlhokwa
Jaanong ela tlhoko diphelelo tse di melemo tse o ka nnang le tsone ka ntlha ya go ikanyega.
“Madi a mosadi yo o neng a tsamaya fa pele ga me a ne a wa. Ke ne ka mo gowa ke bo ke mo naya madi a gagwe. O ne a nteboga thata. O ne a re: ‘O motho yo o siameng. Ga se mongwe le mongwe yo o ka dirang jalo.’ Go ne go itumedisa go bo mongwe a lemogile gore ke dirile selo se se siameng!”—Vivian.
Se o ka akanyang ka sone: Goreng mosadi yoo a ile a gakgamadiwa ke boikanyegi jwa ga Vivian? Go ikanyega go ne ga solegela Vivian molemo jang?
Baebele ya re: “Go itumela ba ba . . . dirang tshiamo ka dinako tsotlhe.”—Pesalema 106:3.
“Tiro ya rona rotlhe re le lelapa ke go tlhokomela dikago. Ka dinako dingwe re phepafatsa ofisi, re tla bo re bona madi a wetse fa fatshe. Fa seo se direga, re baya madi mo tafoleng e e gaufi. Modiri mongwe o ne a tenwa ke gore re a ikanyega a bo a re, ‘Ga se madi a a kalo!’ Mme se se itumedisang ke gore re o a re tlotla.”—Julia.
Se o ka akanyang ka sone: Boikanyegi jwa ga Julia bo tla mo thusa jang fa a tlhoka thuso?
Baebele ya re: “Dira bojotlhe jwa gago go itlhagisa o amogelwa ke Modimo, modiri yo o se nang sepe se se ka mo tlhabisang ditlhong.”—2 Timotheo 2:15.
“Ke ne ka bereka diura di le 64 mme ka duelwa madi a diura di le 80. Le fa go ka bo go nnile molemo go didimala fela, ke ne ke sa kgone go dira jalo. Ke ne ka itsise manejara wa diakhaonto mme o ne a itumetse tota. Khampani eno e na le madi a mantsi mme ke ne ke sa batle go itseela madi ao ka gonne ke bogodu.”—Bethany.
Se o ka akanyang ka sone: A go utswela khampani go botoka go na le go utswela motho?
Baebele ya re: “Gonne motho yo o tsietsang ke selo se se makgapha mo go Jehofa, mme O atamalane thata le bathokgami.”—Diane 3:32.


text:
THUTO 26
Re ka Thusa Jang go Tlhokomela Holo ya Rona ya Bogosi?
Diholo Tsa Bogosi tsa Basupi ba ga Jehofa di emela leina la Modimo le le boitshepo. Ka jalo, re tsaya go nna le seabe mo go bolokeng Holo ya rona ya Bogosi e le phepa, e lebega sentle e bile e le mo boemong jo bo siameng e le tshiamelo e kgolo e bile e le karolo ya botlhokwa ya kobamelo ya rona e e boitshepo. Botlhe ba itumelela go nna le seabe.
Ithaopele go phepafatsa morago ga dipokano. Morago ga pokano nngwe le nngwe, bakaulengwe le bokgaitsadi ba itumelela go dirisa nako e khutshwane go phepafatsa Holo ya Bogosi. Gangwe ka beke e phepafadiwa ka botlalo. Mogolwane kgotsa motlhanka wa bodiredi o etelela pele mo tirong e e dirwang, gantsi a dirisa lenaane go bona gore ke ditiro dife tse di tshwanetseng go dirwa. Go ikaegile ka se se tshwanetseng go dirwa, bangwe ba ithaopela go feela, go koropa, go phimola lerole, go baakanya ditulo, go phepafatsa matlwana, go tlhatswa difensetere le diipone, go tsholola matlakala kgotsa go phepafatsa kwa ntle ga holo. Bobotlana gangwe mo ngwageng, go bewa letsatsi la go phepafatsa Holo ya Bogosi ka botlalo. Fa re ruta bana ba rona go nna le seabe mo go phepafetseng, re ba ruta go tlotla lefelo la rona la kobamelo.—Moreri 5:1.
Ithaopele go thusa fa go na le sengwe se se tlhokang go baakanngwa. Ngwaga le ngwaga Holo ya Bogosi e tlhatlhobiwa mo teng le ka fa ntle go bona gore a e mo boemong jo bo siameng. Morago ga moo, go dirwa thulaganyo ya ka metlha ya go baakanya holo mo go tlhokegang gone, mme seno se tla thusa gore go se ka ga nna le ditshenyegelo tse di sa tlhokegeng. (2 Ditiragalo 24:13; 34:10) Holo ya Bogosi e e phepa le e e tlhokometsweng sentle, ke lefelo le le tshwanelang le re ka obamelang Modimo wa rona mo go lone. Fa re nna le seabe mo tirong ya go phepafatsa, re bontsha kafa re ratang Jehofa le lefelo la rona la kobamelo ka gone. (Pesalema 122:1) Seno gape se kgatlha le batho ba ba mo lefelong la rona.—2 Bakorintha 6:3.
Ke ka ntlha yang fa re tshwanetse go tlhokomela lefelo la rona la kobamelo?
Ke dithulaganyo dife tse di dirwang gore Holo ya Bogosi e nne e le phepa?
Ithute mo go Oketsegileng
DIPOKANO
Go Direga Eng mo Dipokanong Tsa Rona?
Bona kafa re obamelang ka teng.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Daniele 2:1-49
2 Mme mo ngwageng wa bobedi wa bogosi jwa ga Nebukadenesare, Nebukadenesare a lora ditoro;+ mme moya wa gagwe wa simolola go fuduega,+ e bile a sa kgone le go tshwara boroko.2 Ka jalo kgosi ya laela gore go bidiwe baperesiti ba ba dirang maselamose+ le badiradikgakgamatso le baloi le Bakaladia gore ba tle go bolelela kgosi ditoro tsa yone.+ Mme ba tla ba ema fa pele ga kgosi.3 Foo kgosi ya ba raya ya re: “Go na le toro e ke e lorileng, mme moya wa me o fuduegela go itse toro eno.”4 Foo Bakaladia ba bua le kgosi ka Searamaika+ ba re: “Wena kgosi, tswelela o tshela ka bosakhutleng.+ Bolelela batlhanka ba gago toro, mme re tla bontsha phuthololo ya yone.”+5 Mme kgosi ya raya Bakaladia ya re: “Ke bolela lefoko phatlalatsa: Fa lo ka se nkitsise toro, le phuthololo ya yone, lo tla kgaoganngwa ditokololo,+ mme matlo a lona a tla fetolwa matlwana a boithomelo.+6 Mme fa lo ka bontsha toro le phuthololo ya yone, lo tla amogela dimpho le neo le seriti se segolo thata mo go nna.+ Ka jalo mpontsheng toro le phuthololo ya yone.”7 Ba araba lekgetlo la bobedi ba re: “A kgosi e bolelele batlhanka ba yone toro, mme re tla bontsha phuthololo ya yone.”8 Kgosi ya re: “Eleruri, ke lemoga gore lo leka go itirela nako, e re ka lo lemogile gore ke bolela lefoko phatlalatsa.9 Gonne fa lo sa nkitsise toro eno, lo tla welwa ke katlholo+ eno fela e le nngwe. Mme lo dumalane go bua lefoko la maaka le le le phoso fa pele ga me,+ go fitlha nako e fetolwa. Ka jalo mpolelelang toro, mme ke tla itse gore lo ka bontsha phuthololo ya yone.”10 Bakaladia ba araba fa pele ga kgosi, mme ba re: “Ga go na motho mo lefatsheng le le omileng yo o kgonang go bontsha kgang ya kgosi, fela jaaka go se na kgosi epe e kgolo kgotsa molaodi yo o kopileng selo se se tshwanang le seno mo moperesiting ope yo o dirang maselamose kgotsa modiradikgakgamatso kgotsa Mokaladia.11 Mme selo se kgosi e se kopang se thata, mme ga go na motho ope o sele yo o ka se bontshang fa pele ga kgosi kwantle ga medimo,+ e e sa nneng le nama gotlhelele .”+12 Ka ntlha ya seno kgosi ya nna bogale mme ya shakgala thata,+ ya bo ya laela gore go senngwe banna botlhe ba ba botlhale ba Babelona.+13 Mme taelo ya tswa, mme banna ba ba botlhale ba ne ba tloga ba bolawa; mme ba batla Daniele le balekane ba gagwe, gore ba bolawe.14 Ka nako eo Daniele ene, a bua ka kgakololo le tlhaloganyo+ le Arioke molaodi wa bafemedi ba kgosi, yo o neng a dule go ya go bolaya banna ba ba botlhale ba Babelona.15 O ne a araba Arioke modiredi wa kgosi a mo raya a re: “Ke ka lebaka lang fa kgosi e ntshitse taelo e e bogale jaana?” Foo Arioke a itsise Daniele+ kgang eo.16 Ka jalo Daniele a tsena mme a kopa kgosi gore e mo neye nako ya gore a bontshe kgosi+ phuthololo.17 Morago ga moo Daniele a ya kwa ntlong ya gagwe; mme a itsise Hanania, Mishaele le Asaria balekane ba gagwe kgang eo,18 gore le bone ba kope mautlwelobotlhoko+ mo Modimong wa legodimo+ mabapi le sephiri seno,+ gore ba se ka ba senya Daniele le balekane ba gagwe le banna ba ba botlhale ba ba setseng ba Babelona.+19 Foo Daniele o ne a senolelwa+ sephiri seo mo ponatshegelong ya bosigo. Ka gone Daniele a baka+ Modimo wa legodimo.20 Daniele o ne a araba a re: “A leina la Modimo le bakwe+ go tswa bosasimologeng go ya bosakhutleng, ka ntlha ya botlhale le thata—gonne ke tsa gagwe.+21 E bile o fetola metlha le dipaka,+ o tlosa dikgosi e bile o tlhoma dikgosi,+ o naya ba ba botlhale botlhale le ba ba itseng temogo+ o ba naya kitso.22 O senola dilo tse di boteng le tse di subegileng+ a itse gore ke eng se se leng mo lefifing;+ mme lesedi+ le nna le ene.23 Wena Modimo wa borremogologolwane, ke a go baka e bile ke a go tlotla,+ ka gonne o nneile botlhale+ le thata. Mme jaanong o nkitsisitse se re se lopileng mo go wena, gonne o re itsisitse kgang ya kgosi.”+24 Ka ntlha ya seno Daniele o ne a tsena kwa go Arioke,+ yo kgosi e neng e mo tlhomile go senya banna ba ba botlhale ba Babelona.+ A ya mme a mo raya a re: “O se ka wa senya banna bape ba ba botlhale ba Babelona. Nkise fa pele ga kgosi,+ gore ke tle ke bontshe kgosi phuthololo.”25 Foo Arioke, a itlhaganetse, a isa Daniele fa pele ga kgosi, mme a e raya a re: “Ke bone monna yo o nang le maatla wa batshwarwa+ ba Juda yo o ka itsiseng kgosi phuthololo.”26 Kgosi ya raya Daniele, yo leina la gagwe e neng e le Beleteshasare+ ya re: “A o na le bokgoni jwa go nkitsise toro e ke e boneng, le phuthololo ya yone?”+27 Daniele a araba fa pele ga kgosi a re: “Banna ba ba botlhale, badiradikgakgamatso, baperesiti ba ba dirang maselamose le balepadinaledi ga ba kgone go bontsha kgosi sephiri se kgosi+ e se botsang.28 Le fa go ntse jalo, go na le Modimo kwa magodimong yo e leng Mosenodi wa diphiri,+ mme o itsisitse Kgosi Nebukadenesare se se tla diragalang go ela kwa bokhutlong jwa metlha.+ Toro ya gago le diponatshegelo tsa tlhogo ya gago mo bolaong jwa gago—ke tseno:29 “Fa e le wena kgosi, dikakanyo tsa gago di ne tsa tla mo bolaong+ jwa gago mabapi le se se tla diragalang morago ga seno, mme Yo e leng Mosenodi wa diphiri o go itsisitse se se tla diragalang.+30 Mme fa e le nna, ga ke a senolelwa+ sephiri seno ka botlhale bope jo bo mo go nna jo bo gaisang jwa ba bangwe ba ba tshelang, fa e se ka boikaelelo jwa gore phuthololo e itsisiwe kgosi le gore o itse dikakanyo tsa pelo ya gago.+31 “Wena, kgosi, o ne o lebile, mme bona! Setshwantsho sengwe se segolo thata. Setshwantsho seo, se se neng se le segolo le phatsimo ya sone e sa tlwaelega, se ne se eme fa pele ga gago, mme ponalo ya sone e ne e boifisa.32 Fa e le setshwantsho seo sone, tlhogo ya sone e ne e le ya gouta e ntle,+ sehuba sa sone le mabogo a sone e ne e le tsa selefera,+ mpa ya sone le dirope tsa sone e le tsa kgotlho,+33 maoto a sone e ne e le a tshipi,+ dinao tsa sone, bontlhanngwe jwa tsone e ne e le jwa tshipi mme bontlhanngwe jo bongwe jwa tsone bo ne bo bopilwe ka letsopa.+34 O ne wa nna wa leba go fitlha leje le ngatholwa e seng ka diatla,+ mme la itaya setshwantsho mo dinaong tsa sone tsa tshipi tse gape di bopilweng ka letsopa mme la di thubaganya.+35 Ka nako eo tshipi, letsopa le go bopilweng ka lone, kgotlho, selefera le gouta, tsotlhe di ne tsa thubagana mme tsa nna jaaka mmoko o o tswang mo seboaneng+ sa selemo, mme phefo ya di phaila mo go neng ga se ka ga sala le fa e le motlhala wa tsone.+ Mme fa e le leje le le iteileng setshwantsho lone, la nna thaba e kgolo mme la tlala lefatshe lotlhe.+36 “Eno ke toro, mme re tla bua phuthololo ya yone fa pele ga kgosi.+37 Wena kgosi, kgosi ya dikgosi, wena yo Modimo wa legodimo a go neileng bogosi,+ thata le nonofo le seriti,38 le yo o tsentseng mo seatleng sa yone,+ le fa e le kae kwa bomorwa batho ba nnang teng, diphologolo tsa naga le dibopiwa tse di diphuka tsa magodimo, le yo o e dirileng mmusi wa tsone tsotlhe, wena ka bowena o tlhogo ya gouta.+39 “Mme morago ga gago go tla tsoga bogosi+ jo bongwe jo bo kwa tlase ga gago;+ le bogosi jo bongwe, jwa boraro, jwa kgotlho, jo bo tla busang lefatshe lotlhe.+40 “Mme fa e le bogosi jwa bonè+ jone, bo tla itshupa bo nonofile jaaka tshipi. + Fela jaaka tshipi e thubaganya e bo e sila sengwe le sengwe, fela jalo, jaaka tshipi e e tšhwetlakanyang, bo tla thubaganya bo bo bo tšhwetlakanya ano otlhe.+41 “E re ka o ne wa bona dinao le menwana ya dinao bontlhanngwe jwa tsone bo bopilwe ka letsopa la mmopi mme bontlhanngwe jo bongwe e le tshipi,+ bogosi joo bo tla itshupa bo kgaogane,+ mme sengwe se se thata jaaka tshipi se tla itshupa se le mo go jone, e re ka o bone tshipi e tlhakantswe le letsopa le le metsi.+42 Mme fa e le menwana ya dinao e bontlhanngwe jwa yone e leng tshipi mme bontlhanngwe jo bongwe bo bopilwe ka letsopa, bogosi joo bo tla itshupa bo nonofile mo ntlheng e nngwe mme bo se thata mo ntlheng e nngwe.43 E re ka o ne wa bona tshipi e tlhakane le letsopa le le metsi, ba tla tlhakana le bana ba batho; mme ga ba na go itshupa ba ngaparagane, yo le yole, fela jaaka tshipi e sa tlhakane le letsopa le go bopilweng ka lone.44 “Mme mo metlheng ya dikgosi+ tseo Modimo wa legodimo+ o tla tlhoma bogosi+ jo bo se kitlang bo senngwa le ka motlha.+ Mme bogosi joo ga bo kitla bo fetisediwa mo bathong+ bape ba bangwe. Bo tla thubaganya bo fedisa magosi+ ano otlhe, mme bo tla ema ka bosakhutleng.+45 e re ka o ne wa bona gore leje le ne la ngatholwa mo thabeng e seng ka diatla,+ mme la thubaganya tshipi, kgotlho, letsopa le go bopilweng ka lone, selefera le gouta.+ Modimo yo Mogolo+ ka boone o itsisitse kgosi se se tla diragalang morago ga seno.+ Mme toro e a ikanyega, le phuthololo ya yone e a ikanyega.”+46 Ka nako eo Kgosi Nebukadenesare a wela fa fatshe ka sefatlhego, mme a tlotla Daniele, mme a laela gore a newe neo le maswalo.+47 Kgosi ya araba Daniele ya re: “Ruri Modimo wa lona ke Modimo wa medimo+ le Morena wa dikgosi+ le Mosenodi wa diphiri, ka gonne o ne wa kgona go senola sephiri+ seno.”48 Ka gone kgosi ya dira Daniele mongwe yo mogolo,+ mme ya mo naya dimpho di le dintsi tse dikgolo, mme ya mo dira mmusi wa kgaolo yotlhe e e laolang ya Babelona+ le motlhankedimogolo wa banna botlhe ba ba botlhale ba Babelona.49 Mme fa e le Daniele ene, a dira kopo mo kgosing, mme a tlhoma Shaderake, Meshake le Abedenego+ gore ba okamele tsamaiso ya kgaolo e e laolang ya Babelona, mme Daniele o ne a le mo lolwapeng+ lwa kgosi.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
1 Bakorintha 11:1-34
11 Nnang baetsi ba me, fela jaaka nna ke le wa ga Keresete.+2 Jaanong ke a lo akgola ka gonne mo dilong tsotlhe lo a nkgopola e bile lo ngangatletse dingwao+ fela jaaka ke ne ka di fetisetsa mo go lona.3 Mme ke batla gore lo itse gore tlhogo ya monna mongwe le mongwe ke Keresete;+ mosadi le ene tlhogo ya gagwe ke monna;+ Keresete le ene tlhogo ya gagwe ke Modimo.+4 Monna mongwe le mongwe yo o rapelang kgotsa yo o porofetang a rwele sengwe mo tlhogong o tlontlolola tlhogo ya gagwe;+5 mme mosadi mongwe le mongwe yo o rapelang kgotsa yo o porofetang+ tlhogo ya gagwe e sa bipiwa o tlontlolola tlhogo ya gagwe,+ gonne go tshwana fela le jaaka e kete ke mosadi yo o beotseng tlhogo.+6 Gonne fa mosadi a sa ipipe, a a pome; mme fa e le gore go tlhabisa ditlhong gore mosadi a pome kgotsa a beole,+ a a ipipe.+7 Gonne monna ga a tshwanela go bipa tlhogo ya gagwe, ka a le setshwano sa Modimo+ le kgalalelo;+ mme mosadi ke kgalalelo ya monna.+8 Gonne monna ga a tswe mo mosading, mme mosadi o tswa mo monneng;+9 mme, mo godimo ga moo, monna o ne a se ka a bopelwa mosadi, mme mosadi o ne a bopelwa monna.+10 Ke gone ka moo mosadi a tshwanetseng go nna le sesupo sa taolo mo tlhogong ya gagwe+ ka ntlha ya baengele.+11 Mo godimo ga moo, mo Moreneng mosadi ga a teng kwantle ga monna le monna ga a teng kwantle ga mosadi.+12 Gonne fela jaaka mosadi a tswa mo monneng,+ jalo monna le ene o gone ka mosadi;+ mme dilo tsotlhe di tswa mo Modimong.+13 Ikatlholeleng ka bolona: A go tshwanetse gore mosadi a rapele Modimo a sa ipipa?14 A tlholego ka boyone ga e lo rute gore fa monna a na le moriri o moleele, ke tlontlologo mo go ene;15 mme fa mosadi a na le moriri o moleele, ke kgalalelo+ mo go ene? Ka gonne o newa moriri wa gagwe mo boemong jwa serwalo sa tlhogo.+16 Le fa go ntse jalo, fa motho ope a bonala a tsosa kganetsano+ ka ntlha ya mokgwa mongwe o sele,+ ga re na ope o sele, le fa e le diphuthego tsa Modimo.17 Mme, fa ke ntse ke naya ditao tseno, ga ke lo akgole ka gonne lo kopana mmogo,+ e seng ka boikaelelo jwa go tokafatsa, fa e se go senya.18 Gonne sa ntlha, fa lo phuthega mmogo mo phuthegong, ke utlwa gore go na le dikgaogano mo gare ga lona;+ mme ke dumela seno ka selekanyo se se rileng.19 Gonne go tshwanetse gape ga bo go na le makoko+ mo gare ga lona, gore batho ba ba amogelwang gape ba bonatshege mo gare ga lona.+20 Jalo, fa lo phuthega mmogo mo lefelong le le lengwe, ga go kgonege gore lo je dijo tsa maitseboa tsa Morena.+21 Gonne, fa lo di ja, mongwe le mongwe o ja dijo tsa maitseboa tsa gagwe go sa le pele, mo e leng gore yo mongwe o tshwerwe ke tlala mme yo mongwe o tlhapetswe.22 Eleruri lo na le matlo a go ja le a go nwa, a ga go jalo?+ Kgotsa a lo nyatsa phuthego ya Modimo e bile lo tlhabisa ba ba se nang sepe+ ditlhong? Ke tla lo raya ke reng? A ke lo akgole? Mo go seno ga ke lo akgole.23 Gonne ke ne ka amogela mo Moreneng se gape ke neng ka se fetisetsa kwa go lona, gore Morena Jesu mo bosigong+ jo a neng a tlile go neelwa ka jone o ne a tsaya senkgwe24 mme, fa a sena go leboga, a se ngathoganya+ a ba a re: “Seno se kaya mmele+ wa me o o mo boemong jwa lona. Nnang lo dire seno e le go nkgopola.”+25 A dira ka tsela e e tshwanang le ka senwelo+ le sone, fa a sena go ja dijo tsa maitseboa, a re: “Senwelo seno se kaya kgolagano e ntšha+ ka ntlha ya madi a me.+ Nnang lo dire seno, ka gale fa lo se nwa, e le go nkgopola.”+26 Gonne ka gale+ fa lo ja senkgwe seno e bile lo nwa senwelo seno, lo nna lo bolela loso+ lwa Morena, go fitlha a goroga.+27 Ka gone le fa e le mang yo o jang senkgwe kgotsa yo o nwang senwelo sa Morena a sa tshwanela o tla nna le molato+ mabapi le mmele wa Morena le madi.+28 Sa ntlha, a motho a ipone a tshwanelega fa a sena go ikeleka,+ mme jalo a a je senkgwe a ba a nwe senwelo.29 Gonne yo o jang a bo a nwa o ijela a bo a inwela katlholo+ fa a sa lemoge mmele.30 Ke gone ka moo ba le bantsi mo gare ga lona ba leng bokoa e bile ba bobolela ruri, mme ba le bantsi thata ba robetse+ mo losong.31 Mme fa re ne re ka lemoga se rona ka borona re leng sone, re ne re ka se atlholwe.+32 Le fa go ntse jalo, fa re atlholwa,+ re otlhaiwa ke Jehofa,+ gore re tle re se ka ra bonwa molato+ le lefatshe.+33 Ka gone, bakaulengwe ba me, fa lo phuthega mmogo go tla go di ja,+ letanang.34 Fa mongwe a tshwerwe ke tlala, a a je kwa gae,+ gore lo se ka lwa phuthega mmogo go tla go atlholwa.+ Mme dikgang tse di setseng ke tla di baya ka thulaganyo fa ke fitlha koo.


text:
Mo Windows
Fa o fudugela kwa nageng kgotsa kgaolong e sele, fetola seting ya kgaolo ya gago gore o nne o reke kwa Lebentleleng. Ela tlhoko: Dikuno di le dintsi tse di rekilweng mo Lebentleleng la Windows mo kgaolong e nngwe ga di na go bereka mo go e nngwe. Seno se akaretsa Xbox Live Gold le Groove Music Pass, didiriso, metshameko, mmino, dibaesekopo, le dithulaganyo tsa TV.
Go fetola kgaolo ya gago mo Windows, mo lebokosong la phuruphutsho, tsenya Kgaolo, o bo o tlhopha Fetola kgaolo kgotsa naga ya lona.
Ka fa tlase ga Naga kgotsa kgaolo, tlhopha kgaolo ya gago e ntšhwa.
O ka kgona go boela gape kwa kgaolong ya gago ya kwa tshimologong nako nngwe le nngwe.
Mo webosaeteng ya Lebentlele
Fa o fudugela kwa nageng kgotsa kgaolong e sele, fetola seting ya kgaolo ya gago gore o nne o reke kwa Lebentleleng. Ela tlhoko: Dikuno di le dintsi tse di rekilweng mo Lebentleleng la Windows mo kgaolong e nngwe ga di na go bereka mo go e nngwe. Seno se akaretsa Xbox Live Gold le Groove Music Pass, didiriso, metshameko, mmino, dibaesekopo, le dithulaganyo tsa TV.
Tshubilwe Lebentlele la Windows, sekorolela kwa tlase go ya kwa botlaseng jwa dintlhatlase.
Tlhopha kgokagano ya puo o bo o tlhopha puo e ntšhwa – motswako wa dipuo.
O ka kgona go boela gape kwa kgaolong ya gago ya kwa tshimologong nako nngwe le nngwe.
Akhaonto ya Xbox Live
Tsela ya go fetola kgaolo ya akhaonto ya gago ya Xbox Live ke eno.
Saenela go tsena mo Xbox Live Tsebe ya go fuduga ga akhaonto.
Tlhopha Latelang, o bo o tlhopha kgaolo, mme morago ga foo Ke a Amogela.


text:
BASHA BA BOTSA JAANA
Popo Kgotsa Thutotlhagelelo?—Karolo 4: Nka Tlhalosa Jang Mabaka A go Bo ke Dumela Gore Dilo di Bopilwe?
O dumela gore dilo di bopilwe mme gone o etsaetsega go bolelela ba bangwe kwa sekolong. Gongwe buka ya gago ya sekolo e buelela thuto ya gore ditshedi di iphetogetse ka botsone go nna tse dingwe mme o tshwenyegile ka gore morutabana kgotsa baithuti ka wena ba tla go tshega. O ka nna pelokgale jang mme o tlhalose mabaka a go bo o dumela mo popong?
Go a kgonega!
O ka tswa o akanya jaana: ‘Ga ke botlhale jaana mo nka tlhalosang dilo tsa saense le go bua kgatlhanong le thutotlhagelelo.’ Nako nngwe Danielle o ne a na le boikutlo joo. A re: “Ke ne ke sa rate go ganetsana le morutabana le baithuti ka nna.” Diana a re: “Ba ne ba dirisa mafoko a saense a ke sa a itseng.”
Le fa go ntse jalo, boikaelelo jwa gago ga se go fenya kganetsano. Mme se se itumedisang ke gore ga o tlhoke go nna kgeleke mo dilong tsa saense gore o kgone go tlhalosa mabaka a go bo o dumela gore go na le mmopi yo o bopileng dilo tsotlhe tse di mo lefatsheng.
Kakantsho: Dirisa mafoko a a mo go Bahebera 3:4: “Ntlo nngwe le nngwe e agiwa ke mongwe, mme yo o agileng dilo tsotlhe ke Modimo.”
Lekgarebe lengwe le le bidiwang Carol le tlhalosa mafoko a a mo go Bahebera 3:4 jaana: “A re re o tsamaya mo sekgweng se go bonalang go ise go tsamaye go nne motho mo go sone. Mme fa o leba fa fatshe o bona letlhokwa la mmetšhise. O tla akanyang? Batho ba le bantsi ba ne ba tla re, ‘Go na le motho yo o fetileng fano.’ Fa e le gore selo se sennye jaana se dira gore o dumele gore mongwe o fetile fano, go tweng jaanong ka selo se segolo jaaka lobopo le dilo tsotlhe tse di mo go lone!”
Fa mongwe a re: “Fa e le gore kgang ya popo e boammaaruri, jaanong ke mang yo o bopileng Mmopi?”
O ka araba ka go re: “Fela ka gonne re sa tlhaloganye sengwe le sengwe ka Mmopi ga go reye gore ga a yo. Ka sekai, o ka tswa o sa itse botshelo jotlhe jwa motho yo o tlhamileng founo ya selula e o e dirisang, mme gone o a dumela gore go na le mongwe yo o e tlhamileng, a go jalo?” [Mo letle gore a arabe.] “Go gontsi mo re ka go ithutang ka Mmopi. Fa o kgatlhegela go itse, nka itumelela go go bolelela se ke se ithutileng ka ene.”
Nna o Ipaakantse
Baebele ya re o tshwanetse go nna o “iketleeleditse go iphemela fa pele ga mongwe le mongwe yo o lo batlang lebaka la tsholofelo e e mo go lona, mme lo dira jalo ka bonolo le tlotlo e e boteng.” (1 Petere 3:15) Ka jalo, ela tlhoko dintlha tse pedi
Se o se buang. Go rata Modimo go botlhokwa e bile go ka go tlhotlheletsa gore o bue ka bopelokgale. Mme go bolelela batho fela kafa o ratang Modimo ka gone go ka tswa go sa lekana go ba tlhotlheletsa go dumela gore Modimo ke ene a bopileng dilo tsotlhe. Go ka nna molemo thata gore o dirise dikai tsa dilo tsa tlhago go ba bontsha lebaka la go bo go utlwala go dumela mo popong.
Kafa o se buang ka gone. Bontsha gore o a itlhaloganya mme gone o se ka wa nna lenyatso kgotsa wa itira e kete o botoka mo go ba bangwe. Batho ba ka akanyetsa se o se buang fa o bua le bone ka tsela e e bontshang gore o tlotla dilo tse ba di dumelang le gore o tlhaloganya gore ba na le tshwanelo ya go itirela tshwetso ya se ba se dumelang.
“Ke akanya gore go botlhokwa gore o se ka wa ba nyatsa kgotsa wa itira maitsegotlhe. Ga o kitla o fitlhelela sepe fa tsela e o buang ka yone e bontsha gore o ba tseela kwa tlase.”
—Elaine.
Didirisiwa tse di ka go thusang go tlhalosa se o se dumelang
Mosha mongwe yo o bidiwang Alicia a re: “Fa re sa ipaakanyetsa, re tla didimala go tila go itsenya matlho a batho.” Jaaka Alicia a bontsha, ditlamelwana tsa pula di baakanngwa go sa le gale. Jenna a re: “Ke ikutlwa ke phuthologile thata fa e re ke bua ka popo ke bo ke akanyeditse go sa le gale ka sekai se se motlhofo se nka se dirisang go tshegetsa se ke se dumelang.”
O ka bona kae dikai tseno? Basha ba le bantsi ba ile ba atlega fa ba dirisa didirisiwa tse di latelang:
The Origin of Life
—Five Questions Worth Asking
The Wonders of Creation Reveal God’s Glory (bidio)
Motseletsele wa ditlhogo tse di reng “A di Tlhamilwe?” mo makasineng wa Tsogang! (Thaepa mafoko jaaka a ntse fano, “a e tlhamilwe” mo LAEBORARI YA MO INTERNET.)
Dirisa LAEBORARI YA MO INTERNET go bona tshedimosetso e e oketsegileng.
Gape o ka fitlhela go thusa go sekaseka ditlhogo tse di fetileng tse di mo motseletseleng ono o o reng, “Popo kgotsa Thutotlhagelelo?”
Karolo 2: Goreng o Tshwanetse go Ganetsa Thutotlhagelelo?
Karolo 3: Gore o Tshwanetse go Dumela mo Popong?
Kakantsho: Tlhopha dikai tse o tlhomamisegileng ka tsone. Go tla nna motlhofo gore o di gopole mme o ka kgona go di bua o tlhatswegile pelo. Leka go ikatisa kafa o tla tlhalosang mabaka a se o se dumelang ka gone.
Ithute mo go Oketsegileng
TSOGANG!
“Ke Tlhatswegile Pelo Gore Botshelo bo Tlhamilwe ke Modimo”
Bala o utlwe gore ke eng fa moitsesaense a fetotse tsela e a lebang ka yone Baebele, thuto ya go iphetogela ga dilo le tshimologo ya botshelo.


text:
Moya o o Boitshepo ke Eng?
Karabo ya Baebele
Moya o o boitshepo ke maatla a Modimo a a dirang. (Mika 3:8; Luke 1:35) Modimo o romela moya wa gagwe kwa lefelong lengwe le lengwe, e le maatla a a diragatsang thato ya gagwe.—Pesalema 104:30; 139:7.
Mo Baebeleng, lefoko “moya” le ranotswe go tswa mo lefokong la Sehebera ru′ach le la Segerika pneu′ma. Gantsi mafoko ao a kaya maatla a Modimo a a dirang, kgotsa moya o o boitshepo. (Genesise 1:2) Le fa go ntse jalo, gape Baebele e dirisa mafoko ao ka ditsela tse dingwe:
Mohemo.—Habakuke 2:19; Tshenolo 13:15.
Phefo.
—Genesise 8:1; Johane 3:8.
Maatla a a dirang gore dibopiwa di tshele.
—Genesise 6:17.
Tshekamelo kgotsa boikutlo jwa motho.
—Dipalo 14:24.
Dibopiwa tsa semoya, go akaretsa Modimo le baengele.—1 Dikgosi 22:21; Johane 4:24.
Dilo tseno tsotlhe di kaya sengwe se batho ba sa kgoneng go se bona mme se tlhagisa dilo tse di bonalang. Ka tsela e e tshwanang, moya wa Modimo “fela jaaka phefo, ga o bonale, ga o na sebopego e bile o na le maatla.”
Gape Baebele e bua ka moya o o boitshepo wa Modimo e le “diatla” kgotsa “menwana” ya gagwe. (Pesalema 8:3; 19:1; Luke 11:20; bapisa Mathaio 12:28.) Fela jaaka mmetli a dirisa diatla le menwana go dira tiro ya gagwe, Modimo o dirisitse moya wa gagwe go dira dilo tse di latelang:
Lobopo.
—Pesalema 33:6; Isaia 66:1, 2.
Baebele.
—2 Petere 1: 20, 21.
Dikgakgamatso tse di dirilweng ke batlhanka ba gagwe ba bogologolo le go rera ga bone ka tlhagafalo.—Luke 4:18; Ditiro 1:8; 1 Bakorintha 12:4-11.
Dinonofo tse di molemo tse batho ba ba mo ikobelang ba di bontshang.
—Bagalatia 5:22, 23.
Moya o o boitshepo ga se motho
Fa Baebele e bitsa moya wa Modimo e re ke “diatla,” “menwana” kgotsa “mohemo” wa gagwe, e bontsha gore moya o o boitshepo ga se motho. (Ekesodo 15:8, 10) Diatla tsa mmetli ga di kgone go bereka kwantle ga mogopolo le mmele wa gagwe; ka tsela e e tshwanang, moya o o boitshepo wa Modimo o bereka fela ka tsela e a o laolang ka yone. (Luke 11:13) Baebele gape e bapisa moya wa Modimo le metsi e bile e o amanya le dilo tse di jaaka tumelo le kitso. Dipapiso tseno tsotlhe di bontsha gore moya o o boitshepo ga se motho.—Isaia 44:3; Ditiro 6:5; 2 Bakorintha 6:6.
Baebele e bua ka leina la ga Jehofa Modimo le leina la Morwawe, e bong Jesu Keresete; mme ga go na gope fa e buang ka leina la moya o o boitshepo. (Isaia 42:8; Luke 1:
Dikgopolo tse di seng boammaaruri ka moya o o boitshepo
Se se seng boammaaruri: Moya o o boitshepo ke motho e bile ke karolo ya Tharonngwe, jaaka go bontshitswe mo go 1 Johane 5:
Boammaaruri: Mo go 1 Johane 5:
Se se seng boammaaruri: Baebele e mothofatsa moya o o boitshepo, mme seno ke bosupi jwa gore ke motho.
Boammaaruri: Ka dinako tse dingwe Dikwalo di mothofatsa moya o o boitshepo. Ka sekai, Jesu o ne a mothofatsa moya o o boitshepo a re ke “mothusi” (motsereganyi) yo o neng a tla naya bosupi, a kaele, a bue, a utlwe, a bolele, a galaletse, a bo a amogele. (Johane 16:7-15) Mme seno ga se supe gore moya o o boitshepo ke motho. Gape Baebele e mothofatsa botlhale, loso le boleo. (Diane 1:20; Baroma 5:17, 21) Ka sekai, go bolelwa fa botlhale bo na le “ditiro” le “bana,” fa boleo jone bo raela, bo bolaya e bile bo tsosa keletso ya bopelotshetlha.—Mathaio 11:19; Luke 7:35; Baroma 7:8, 11.
Se se seng boammaaruri: Go kolobediwa mo leineng la moya o o boitshepo ke bosupi jwa gore ke motho.
Boammaaruri: Ka dinako tse dingwe Baebele e dirisa “leina” go tshwantshetsa maatla kgotsa bolaodi. (Duteronome 18:5, 19-22; Esethere 8:10) Seno se tshwana le polelwana ya Seesemane e e reng, “mo leineng la molao,” mme ga e kaye gore molao ke motho. Motho yo o kolobediwang mo “leineng la ” moya o o boitshepo, o tlhaloganya maatla le seabe sa moya o o boitshepo mo go diragatseng thato ya Modimo.—Mathaio 28:19.
Se se seng boammaaruri: Baaposetoloi ba ga Jesu le barutwa ba bangwe ba ntlhantlha ba ne ba dumela gore moya o o boitshepo ke motho.
Boammaaruri: Baebele le hisitori ga di bue jalo. Encyclopædia Britannica ya re: “Tlhaloso ya gore Moya o o Boitshepo e ne e le Motho yo o tlhomologileng wa bomodimo. . . e dirilwe ke Lekgotla la Constantinople ka ad 381.” Seno se diregile morago ga dingwaga di feta 250 moaposetoloi wa bofelo a sena go swa.
Ithute mo go Oketsegileng
DIKGANG TSE DI TSWANG KWA MODIMONG!
Modimo ke Mang?
A Modimo o na le leina, a mme gone o amega ka rona?
TORA YA TEBELO
Maaka a Gore Modimo ke Masaitseweng
Thuto ya Tharonngwe e kgoreletsa batho go itse le go rata Modimo. A tota o ka rata motho yo o sa kgoneng go mo itse kgotsa go mo tlhaloganya?


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Pesalema 83:1-18
Pina. Molodi wa pina ya ga Asafe.+83 Ao tlhe Modimo, o se ka wa didimala fela;+O se ka wa tlhoka puo, e bile o se ka wa nna o sisibetse, wena Yo o Leng Modimo.+2 Gonne, bona! baba ba gago ba mo pheretlhegong;+Le bone ba ba go tlhoileng thata ba tsholeditse tlhogo ya bone.+3 Ba tsweledisa puo ya bone ya sephiri+ ka boferefere kgatlhanong le batho ba gago;Mme ba logela batho ba gago ba ba fitlhilweng+ leano la boferefere.4 Ba rile: “Tlang mme re ba nyeletse gore ba se ka ba nna setšhaba,+Gore leina la Iseraele le se ka la tlhola le gopolwa.”+5 Gonne ba gakololane mmogo ka pelo;+Ba dirile kgolagano kgatlhanong le wena,+6 Megope ya Edoma+ le Baishemaele, Moabe+ le Bahagere,+7 Gebale le Amona+ le Amaleke,Filisitia+ mmogo le banni ba Ture.+8 Le Asiria o golagane le bone;+Ba fetogile lebogo la bomorwa Lote.+Seʹlah.9 Ba direle jaaka o diretse Midiana,+ jaaka o diretse Sisera,+Jaaka o diretse Jabine+ kwa mokgatšheng o o phothoselang wa Kishone.+10 Ba ne ba nyelediwa kwa Ene-dore;+Ba ne ba nna motshotelo mo mmung.+11 Fa e le batlotlegi ba bone, ba dire jaaka Orebe le jaaka Seebe,+Le dikgosana tsotlhe tsa bone jaaka Seba le jaaka Salamuna,+12 Ba ba ileng ba re: “A re ithueleng+ mafelo a Modimo a bonno.”13 Ao tlhe Modimo wa me, ba dire gore ba nne jaaka setsokotsane se se itshokeletsang,+Jaaka serite fa pele ga phefo.+14 Jaaka molelo o o fisang sekgwa+Le jaaka kgabo ya molelo e e fisang dithaba,+15 E kete o ka ba latelela fela jalo ka setsuatsue sa gago+Mme e kete o ka ba fudua ka phefo ya gago ya matsubutsubu.+16 Tlatsa difatlhego tsa bone ka tlontlologo,+Gore batho ba tle ba batle leina la gago, tlhe Jehofa.+17 E kete ba ka tlhabiwa ke ditlhong ba bo ba fuduege ka bosakhutleng,+Mme e kete ba ka swabisiwa ba bo ba nyelela;+18 Gore batho ba tle ba itse+ gore wena, yo leina la gago e leng Jehofa,+Wena o le esi o Mogodimodimo+ yo o okametseng lefatshe lotlhe.+


text:
KAROLO 5
Morwalela o Mogolo—Ke Mang yo o Neng a Reetsa Modimo? Ke Mang Yo o Sa Kang a mo Reetsa?
Bontsi jwa batho ba ba neng ba tshela mo motlheng wa ga Noa ba ne ba dira bosula. Genesise 6:5
Adame le Efa ba ne ba nna le bana, mme batho ba nna bantsi mo lefatsheng. Fa nako e ntse e ya, baengele bangwe ba ne ba tsuologa fela jaaka Satane.
Ba ne ba tla mo lefatsheng, ba fetola mebele ya bone gore e nne ya banna gore ba kgone go nyala basadi. Basadi bao ba ne ba tshola barwa ba diganka ba ba neng ba le bogale e bile ba nonofile.
Lefatshe le ne la tlala ka batho ba ba dirang bosula. Baebele ya re: “Bosula jwa motho bo ne bo le bogolo mo lefatsheng le tshekamelo nngwe le nngwe ya dikakanyo tsa pelo ya gagwe e ne e le bosula fela ka dinako tsotlhe.”
Noa o ne a reetsa Modimo mme a aga araka. Genesise 6:13, 14, 18, 19, 22
Noa e ne e le monna yo o siameng. Jehofa o ne a itsise Noa gore o tlile go nyeletsa batho ba ba bosula ka morwalela o mogolo.
Gape Modimo o ne a laela Noa gore a age mokoro o mogolo, o o bidiwang araka, le gore a tsenye lelapa la gagwe le mofuta mongwe le mongwe wa phologolo mo go yone.
Noa o ne a tlhagisa batho ka Morwalela o o neng o tla, le fa go ntse jalo ga ba a ka ba mo reetsa. Bangwe ba bone ba ne ba tshega Noa; ba bangwe bone ba mo tlhoa.
Fa araka e sena go fela, Noa o ne a tsenya diphologolo mo teng ga yone.
Ithute mo go Oketsegileng
DIKGANG TSE DI TSWANG KWA MODIMONG!
Ke Eng fa Modimo a Letleletse Boikepo le Pogo?
Boikepo bo simologile jang mme ke eng fa Modimo a letleletse gore bo tswelele? A pogo e tla tsamaya e fela?


text:
Jaci Velasquez - solo tu (traduzione in Tswana)
traduzione in Tswana
Wena Fela
Setshego sa gago, selelo sa gago
Tidimalo ya gago
Tsotlhe di gakatsa lerato lame
Ke simologa mo go wena
O tshimologo ya me, bofelelo ja me
Pinagare ya botshelo ja me, kgotlhang, kagiso tsa me
Wena fela o itse botennye jwa maikutlo ame
Chorus
Ha nne ke ka fofela legodimong, ne ke tla go rwala magetleng ame
o tlisa mo botshelong jame botlhoko, boitumelo
Ke wena fela o ntlhaloganyang
Gobane lerato la gago le mphetotse mogopolo
Fa o ka nkopa lefatshe lotlhe, nka go fa lone
Mo matlhong a gago, ke itse go itshetlela
Matsogong a gago, moyeng wa gago, go pabalesego
Ke wena fela o tlhaloganyang botennye jwa maikutlo ame
Chorus X2
Ha o ka nkopa lefatshe lotlhe, nka go fa lone. Wena fela
Spagnolo
solo tu
Altre traduzioni di “solo tu”
Tswana
Jaci Velasquez: 3 più popolari
See also
Spagnolo: Popular Artists|Popular Songs
Tswana: Popular Artists|Popular Songs
Spagnolo → Tswana: Tutte le traduzioni
Commenti fatti


text:
KGAOLO 15
Tsela e e Siameng ya go Obamela Modimo
1. Ke mang yo o tshwanetseng go re bolelela gore re obamele Modimo jang?
MADUMEDI a le mantsi a re a ruta boammaaruri ka Modimo. Mme seo ga se boammaaruri ka gonne a ruta dilo tse di sa tshwaneng ka Modimo le kafa re tshwanetseng go mo obamela ka gone. Re ka itse jang tsela e e siameng ya go obamela Modimo? Jehofa ke ene fela a ka re bolelelang kafa re ka mo obamelang ka gone.
2. O ka itse jang tsela e e siameng ya go obamela Modimo?
2 Jehofa o re neile Baebele gore re itse kafa re tshwanetseng go mo obamela ka gone. Ka jalo, ithute Baebele mme Jehofa o tla go thusa gore o solegelwe molemo ke dithuto tsa gagwe ka gonne o a go kgathalela.—Isaia 48:17.
3. Modimo o batla gore re dire eng?
3 Batho ba bangwe ba re Modimo o amogela madumedi otlhe mme seo ga se se Jesu a se re rutileng. O ne a re: “Ga se mongwe le mongwe yo o nthayang a re, ‘Morena, Morena,’ yo o tla tsenang mo bogosing jwa magodimo, mme yo o dirang thato ya ga Rre yo o kwa magodimong o tla tsena.” Ka jalo, go botlhokwa gore re itse thato ya Modimo re bo re e dira. Eno ke kgang e e masisi ka gonne Jesu o ne a bapisa batho ba ba sa ikobeleng Modimo le dikebekwa, a re ke ba ba “dirang ka go tlhoka molao.”—Mathaio 7:21-23.
4. Jesu o ne a reng ka go dira thato ya Modimo?
4 Jesu o ne a re tlhagisa gore fa re batla go dira thato ya Modimo, re tla lebana le dikgwetlho tse dintsi. O ne a re: “Tsenang ka kgoro e tshesane; ka gonne tsela e e isang tshenyegong e atlhame e bile e bulegile, mme ba ba tsenang ka yone ba bantsi; fa kgoro e e isang botshelong yone e le tshesane le tsela e pitlagane, mme ba ba e bonang ba le mmalwa.” (Mathaio 7:13, 14) Tsela e e siameng ya go obamela Modimo e isa botshelong mme tsela e e sa siamang ya go mo obamela e isa losong. Mme gone, Modimo ga a batle gore ope a swe. O naya mongwe le mongwe tshono ya go mo itse.—2 Petere 3:9.
TSELA E E SIAMENG YA GO OBAMELA MODIMO
5. O ka lemoga jang batho ba ba obamelang Modimo ka tsela e e siameng?
5 Jesu o ne a re re kgona go lemoga batho ba ba obamelang Modimo ka tsela e e siameng. Re ba lemoga ka dilo tse ba di dumelang le ka ditiro tsa bone. O ne a re: “Lo tla ba lemoga ka maungo a bone.” Gape o ne a re: “Setlhare sengwe le sengwe se se molemo se ungwa leungo le le molemo.” (Mathaio 7:16, 17) Seo ga se reye gore batho ba ba obamelang Modimo ga ba dire diphoso go na le moo ba leka ka natla go dira se se siameng. A re ithuteng gore re ka lemoga jang batho ba ba obamelang Modimo ka tsela e e siameng.
6, 7. Ke eng baobamedi ba boammaaruri ba latela se se mo Baebeleng? Sekao sa ga Jesu se re ruta eng?
6 Ba latela se se kwadilweng mo Baebeleng. Baebele ya re: “Lokwalo lotlhe lo tlhotlheleditswe ke Modimo e bile lo tswela mosola mo go ruteng, mo go kgalemeleng, mo go tlhamalatseng dilo, mo go otlhayeng ka tshiamo, gore motho wa Modimo a tshwanelege ka botlalo, a tlhomeleletse ka botlalo go dira tiro nngwe le nngwe e e molemo.” (2 Timotheo 3:16, 17) Moaposetoloi Paulo o ne a kwalela Bakeresete a re: “E rile lo amogela lefoko la Modimo, le lo neng lwa le utlwa mo go rona, lwa le amogela, e seng jaaka lefoko la batho, mme, fela jaaka ruri le ntse, jaaka lefoko la Modimo.” (1 Bathesalonika 2:13) Baobamedi ba boammaaruri ba latela se se kwadilweng mo Lefokong la Modimo e seng dikakanyo tsa batho, dingwao kgotsa sepe fela.
7 Sengwe le sengwe se Jesu a neng a se ruta se ne se tswa mo Lefokong la Modimo. (Bala Johane 17:17.) Gantsi o ne a nopola Dikwalo. (Mathaio 4:4, 7, 10) Baobamedi ba Modimo ba etsa sekao sa ga Jesu ka gonne sengwe le sengwe se ba se rutang se tswa mo Baebeleng.
8. Jesu o ne a ruta eng ka go obamela Jehofa?
8 Ba obamela Jehofa fela. Pesalema 83:18 ya re: “Wena, yo leina la gago e leng Jehofa, wena o le esi o Mogodimodimo yo o okametseng lefatshe lotlhe.” Jesu o ne a batla gore batho ba itse gore Modimo wa boammaaruri ke mang e bile o ne a ba ruta leina la gagwe. (Bala Johane 17:6.) Jesu o ne a re: “Jehofa Modimo wa gago ke ene yo o tshwanetseng go mo obamela, e bile ke ene a le esi yo o tshwanetseng go mo direla tirelo e e boitshepo.” (Mathaio 4:10) Ka jalo, batlhanka ba Modimo ba etsa sekao sa ga Jesu. Ba obamela Jehofa fela, ba dirisa leina la gagwe e bile ba ruta ba bangwe leina la Modimo le se a tla re direlang sone.
9, 10. Baobamedi ba boammaaruri ba bontsha jang gore ba a ratana?
9 Ba tshwanetse go rata batho ba bangwe. Jesu o ne a ruta balatedi ba gagwe gore ba ratane. (Bala Johane 13:35.) Baobamedi ba boammaaruri ba tshwanetse go ratana le go utlwana fela jaaka bana ba motho go sa kgathalesege gore ba tswa kae, gore ke ba lotso lofe, gore a ke bahumi kgotsa bahumanegi. (Bakolosa 3:14) Ka jalo, ga ba ye ntweng go ya go bolaya batho ba bangwe. Baebele ya re: “Bana ba Modimo le bana ba ga Diabolo ba supega ka ntlha eno: Mongwe le mongwe yo o sa tsamayeng mo tshiamong ga a tswe mo Modimong, le ene yo o sa rateng mokaulengwe wa gagwe.” Mme gape ya re: “Re tshwanetse go ratana; e seng jaaka Kaine, yo o neng a tswa mo go yo o boikepo mme a bolaya morwarraagwe.”—1 Johane 3:10-12; 4:20, 21.
10 Ba dira sotlhe se ba ka se kgonang go thusana le go kgothatsana. (Bahebera 10:24, 25) Ba dira “se se molemo mo go botlhe.”—Bagalatia 6:10.
11. Ke eng fa re dumela gore Jesu ke ene tsela le botshelo?
11 Ba ikobela Jesu ka gonne ke ene a re letlanyang le Modimo. Baebele ya re: “Ga go na poloko mo go ope o sele, gonne ga go na leina le lengwe kafa tlase ga legodimo le batho ba le neilweng le re tshwanetseng go bolokwa ka lone.” (Ditiro 4:12) Mo Kgaolo 5 ya buka eno, re ithutile gore Jehofa o ne a romela Jesu gore a tle go swela batho ba ba kutlo. (Mathaio 20:28) Jehofa o tlhophile Jesu gore a buse lefatshe lotlhe. Ke ka moo Baebele e re bolelelang gore re tshwanetse go ikobela Jesu fa re batla go tshelela ruri.—Bala Johane 3:36.
12. Ke eng fa re sa tseye karolo mo dipolotiking?
12 Ga ba tseye karolo mo dipolotiking. Jesu o ne a sa tseye karolo mo dipolotiking. Fa a ne a sekisiwa, o ne a raya mmusi wa kwa Roma e bong Pilato a re: “Bogosi jwa me ga se karolo ya lefatshe leno.” (Bala Johane 18:36.) Fela jaaka Jesu, baobamedi ba boammaaruri ba ikanyega mo Bogosing jwa Modimo jo bo kwa legodimong, ka jalo, go sa kgathalesege gore ba nna kae, ga ba tseye karolo mo dipolotiking. Le fa go ntse jalo, Baebele e re laela gore re ikobele “balaodi ba bagolo” e leng dipuso. (Baroma 13:1) Re ikobela melao ya naga e re nnang mo go yone. Mme gone, fa melao ya naga e thulana le melao ya Modimo, re nna le boikutlo jo bo tshwanang le jwa baaposetoloi fa ba ne ba re: “Re tshwanetse go utlwa Modimo e le mmusi bogolo go batho.”—Ditiro 5:29; Mareko 12:17.
13. Baebele ya re Bogosi Jwa Modimo bo tla dira eng?
13 Ba dumela gore Bogosi Jwa Modimo ke jone fela bo tla rarabololang mathata a lefatshe. Jesu o ne a re ‘dikgang tse di molemo tsa Bogosi’ di tla rerwa mo lefatsheng lotlhe. (Bala Mathaio 24:14.) Ga go na puso epe ya batho e e ka re direlang se Bogosi Jwa Modimo bo tla re direlang sone. (Pesalema 146:3) Jesu o re rutile go rapelela Bogosi Jwa Modimo jaana: “A bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:10) Baebele e re bolelela gore Bogosi Jwa Modimo bo tla senya dipuso tsotlhe tsa batho mme jone “bo tla ema ka bosakhutleng.”—Daniele 2:44.
14. O akanya gore ke bomang ba ba obamelang Modimo ka tsela e e siameng?
14 Morago ga go ithuta ka dintlha tseno, ipotse go re: ‘Ke bomang ba ba rutang se se mo Baebeleng? Ke bomang ba ba bolelelang ba bangwe ka leina la Modimo? Ke bomang ba ba ratang ba bangwe e bile ba dumela gore Modimo o ne a romela Jesu go tla go re boloka? Ke bomang ba ba sa tseyeng karolo mo dipolotiking? Ke bomang ba ba bolelelang ba bangwe gore Bogosi Jwa Modimo bo tla rarabolola mathata a rona?’ Ke Basupi ba ga Jehofa fela.—Isaia 43:10-12.
O IKEMISEDITSE GO DIRA ENG?
15. Re tshwanetse go dira eng fa re batla gore Modimo a amogele kobamelo ya rona?
15 Ga go a lekana go dumela fela gore Modimo o teng. Tota le madimona a dumela gore Modimo o teng mme ga a mo ikobele. (Jakobe 2:19) Fa re batla gore Modimo a amogele kobamelo ya rona, ga re a tshwanela go dumela fela gore o teng mme gape re tshwanetse go dira se a se batlang.
16. Ke eng fa re tshwanetse go gana bodumedi jwa maaka?
16 Re tshwanetse go gana bodumedi jwa maaka fa re batla gore Modimo a amogele kobamelo ya rona. Moporofeti Isaia o ne a re: “Tswang mo gare ga gagwe, ipolokeng lo le phepa.” (Isaia 52:11; 2 Bakorintha 6:17) Ke ka moo re tshwanetseng go gana sepe fela se se amanang le kobamelo ya maaka.
17, 18. ‘Babelona yo Mogolo’ ke mang mme ke eng go potlakile gore re tswe mo go ene?
17 Bodumedi jwa maaka ke eng? Ke bodumedi bope fela jo bo re rutang go obamela Modimo ka tsela e e sa dumalaneng le Lefoko la gagwe. Baebele e bitsa madumedi otlhe a maaka e re ke ‘Babelona yo Mogolo.’ (Tshenolo 17:5) Goreng e rialo? Morago ga Morwalela wa motlha wa ga Noa, dithuto di le dintsi tsa bodumedi jwa maaka di ne tsa simolola kwa motseng wa Babelona. Dithuto tseo tsa maaka di ne tsa anama mo lefatsheng lotlhe. Ka sekai, batho ba ba neng ba nna kwa Babelona ba ne ba obamela ditlhopha tsa medimo e meraro. Tota le gompieno, madumedi a le mantsi a ruta gore go na le Modimo Rara, Modimo Morwa le Modimo Moya o o Boitshepo mme Baebele yone e ruta gore Modimo o mongwe fela e bong Jehofa le gore Jesu ke Morwawe. (Johane 17:3) Gape batho ba kwa Babelona ba ne ba dumela gore go na le karolo nngwe mo mothong e e tswelelang e tshela fa a sena go swa le gore karolo eo e ka boga kwa diheleng. Seno ga se boammaaruri.—Bona Ntlha e e Kwa Bofelong ya 14, 17, le ya 18.
18 Modimo o boleletse pele gore go ise go ye kae o tla fedisa bodumedi jotlhe jwa maaka. (Tshenolo 18:8) A o tlhaloganya lebaka la go bo o tshwanetse go tlogela bodumedi jwa maaka ka bonako? Jehofa Modimo o batla gore o dire jalo pele o thanya lomapo lo le tsebeng.—Tshenolo 18:4.
19. Jehofa o tla go ema nokeng jang fa o tlhopha go mo direla?
19 Fa o tsaya tshwetso ya go tlogela bodumedi jwa maaka o bo o direla Jehofa, ditsala dingwe tsa gago kgotsa ba losika ba ka nna ba se ka ba tlhaloganya tshwetso eo mme ba ka go thatafaletsa botshelo. Jehofa ene ga a kitla a go latlha. O tla nna mongwe wa batho ba ba dimilione ba ba ratanang go tswa pelong mme o tla nna le tsholofelo ya go tshelela ruri mo lefatsheng le lesha la Modimo. (Mareko 10:28-30) Gongwe ditsala dingwe tsa gago kgotsa ba losika ba ba neng ba le kgatlhanong le tshwetso ya gago ya go direla Jehofa, ba ka feleletsa ba ithuta Baebele.
20. Ke eng fa go le botlhokwa gore o obamele Modimo ka tsela e e siameng?
20 Go ise go ye kae, Modimo o tla fedisa bosula jotlhe mme Bogosi jwa gagwe bo tla busa lefatshe lotlhe. (2 Petere 3:9, 13) Go tla bo go le monate tota! Mongwe le mongwe o tla obamela Jehofa ka tsela e Jehofa a e batlang. Ka jalo, go botlhokwa gore o tseye kgato gone jaanong mme o obamele Modimo ka tsela e e siameng.


text:
TORA YA TEBELO—MAKASINE O O ITHUTIWANG February 2016
Makasine ono o na le ditlhogo tsa thuto tsa April 4 go ya go May 1, 2016.
Jehofa O ne A Mmitsa “Tsala ya Me”
A o ka rata go nna tsala ya ga Jehofa? Ithute mo sekaong sa ga Aborahame.
Etsa Ditsala Tsa ga Jehofa
tlile jang gore Ruthe, Hesekia le Marea ba nne ditsala tsa Modimo?
Ikanyege mo go Jehofa
Sekao sa ga Jonathane se ka re thusa go ikanyega mo go Jehofa fa re lebana le dikgwetlho di le nnè.
Ithute mo Batlhankeng ba ba Ikanyegang ba ga Jehofa
Dafide, Jonathane, Nathane le Hushai ba ne ba bontsha jang gore ba ikanyega mo go Jehofa?
PEGO YA BOTSHELO
Jehofa o Nthusitse Gore ke Atlege mo Tirong ya Gagwe
Corwin Robison o diretse Modimo ka dingwaga di le 73 mme o feditse di le 60 a direla kwa Bethele ya United States.
Tswelela o Direla Jehofa o Itumetse
Go tlhatlhanya ka melaometheo e meraro ya konokono go ka go thusa gore o nne o itumetse.


text:
BAEBELE E FETOLA MATSHELO A BATHO
Ke ne Ke le Bogale e Bile Ke le Ra Ntwa Dumela
O TSHOTSWE KA: 1974
O TSHOLETSWE KWA: MEXICO
BOTSHELO JWA GAGWE JWA PELE: MOSHA YO O NENG A RATA NTWA
TSELA E KE NENG KE TSHELA KA YONE PELE:
Ke tsholetswe kwa Ciudad Mante, motse o montle o o kwa karolong ya Tamaulipas kwa Mexico. Batho ba motse oo ba rata baeng e bile ba rata le go aba. Mme ka maswabi, ka ntlha ya bokebekwa jo bo tletseng koo, toropo eo e ne e le kotsi tota.
Re basimane rotlhe kwa gae mme nna ke wa bobedi. Batsadi ba me ba ne ba dira gore ke kolobediwe kwa Kerekeng ya Katoliki, mme moragonyana ke ne ka nna karolo ya khwaere ya kereke. Ke ne ke batla go itumedisa Modimo ka gonne ke tshaba go atlholelwa go ya go sha ka bosakhutleng mo molelong wa dihele.
Rre o ne a re tlogela fa ke le dingwaga di le tlhano. Seo se ne sa nkutlwisa botlhoko thata le go dira gore ke ikutlwe ke se motho wa sepe. Ke ne ke sa tlhaloganye gore ke eng a re latlhile fa re ne re mo rata thata jaana. Mmè o ne a tshwanelwa ke go bereka kgakala le legae gore a kgone go re tlamela.
Ka ntlha ya seo, ke ne ka simolola go sa ye sekolong le go itsalanya le bana ba bagolo mo go nna. Ba ne ba nthuta go ratana, go goga motsoko, go utswa le go lwa ka mabole. E re ka ke ne ke le motho yo o dikgoka, ke ne ka ithuta mabole, wrestling, motshameko wa karati le go dirisa dibetsa. Ke ne ke rata ntwa. Gantsi ke ne ke thuntshana le ba bangwe mme mo makgetlong a le mmalwa ke ile ka tlogelwa mo seterateng ke tletse madi e bile ke le gaufi le go swa. Mmè o ne a utlwa botlhoko tota fa a ne a mphitlhela ke le mo seemong seo e bile a tshwanelwa ke go nkisa kwa bookelong!
Fa ke le dingwaga di le 16, tsala ya me e ke godileng le yone e bong Jorge, o ne a re etela. O ne a re bolelela gore ke Mosupi wa ga Jehofa le gore o batla go re bolelela molaetsa wa botlhokwa. O ne a simolola go dirisa Baebele go tlhalosa dilo tse a di dumelang. Ke ne ke ise ke e bale mme gone ke itumeletse go ithuta leina la Modimo le se a ikaeletseng go se dira. Jorge o ne a kopa go ithuta Baebele le rona. Re ile ra dumela.
KAFA BAEBELE E FETOTSENG BOTSHELO JWA ME KA GONE:
Ke ne ke itumeletse go ithuta gore thuto ya molelo wa dihele ga e yo mo Baebeleng. (Pesalema 146:4; Moreri 9:5) Seo se ile sa dira gore ke lemoge gore Modimo ga a setlhogo. Go na le moo, ke Rre yo o lorato yo o batlelang bana ba gagwe dilo tse di molemo.
Fa ke ntse ke ithuta Baebele, ke ile ka lemoga gore ke tshwanetse go fetola botho jwa me. Ke ne ke tlhoka go ithuta go nna boikokobetso le go emisa go tlhola ke lwa. Kgakololo e e mo go 1 Bakorintha 15:33 e ile ya nthusa thata. Temana eo ya re: “Go itlwaelanya le ba ba bosula go senya mekgwa e e molemo.” Ke ile ka lemoga gore fa ke batla go fetola botho jwa me, ke tshwanetse go emisa go itsalanya le batho ba ba ka ntlhotlheletsang ka tsela e e sa siamang. Ka jalo, ke ne ka tlogela ditsala tseo mme ka nna ditsala le Bakeresete ba mo phuthegong ba ba neng ba rarabolola dikgotlhang tsa bone ka go dirisa melaometheo ya Baebele e seng ka mabole kgotsa ka ntwa.
Lekwalo le lengwe le le neng la nthusa thata ke Baroma 12:17-19. La re: “Lo se ka lwa busetsa ope bosula ka bosula. . . . Fa go kgonega, kafa go ka kgonegang ka gone mo go lona, agisanang le batho botlhe. Lo se ka lwa ipusolosetsa, . . . gonne go kwadilwe ga twe: ‘Pusoloso ke ya me; ke tla duela, go bua Jehofa.’” Ke ne ka tshwanelwa ke go amogela gore Jehofa o tla dirolola tshiamololo ka tsela le ka nako ya gagwe e e tshwanetseng. Ka iketlo ke ne ka tlogela go rata ntwa.
Ga nkitla ke lebala se se ileng sa direga bosigo bongwe fa ke boela gae. Basha bangwe ba segongwana se se neng se lwa le se nkileng ka bo ke le karolo ya sone ba ne ba ntlhasela mme moeteledipele wa bone o ne a mpetsa mo mokwatleng a ntse a goa a re, “Itwele monna!” Ka nako eo, ke ile ka rapela Jehofa mme ka mo kopa gore a nthuse go itshokela se se diregang. Le fa ke ne ke eletsa go ipusolosetsa, ke ne ka kgona go tshaba. Mo letsatsing le le latelang, ke ne ka kopana le moeteledipele wa segongwana seo a tsamaya a le nosi. Ke ne ka tlalelana ke batla go ipusolosetsa mme mo lekgetlong leo gape, ke ne ka kopa Jehofa gore a nthuse go laola bogale jwa me. Ke ne ke gamaregile tota fa a tla mo go nna mme a nthaya a re: “Intshwarele ka se se diragetseng maabane bosigo. Boammaaruri ke gore, le nna ke batla go tshwana le wena. Ke batla go ithuta Baebele.” Ruri ke ne ke itumetse tota go bo ke kgonne go laola bogale jwa me! Ke ne ka simolola go ithuta Baebele le ene.
Ka maswabi, ba lelapa la gaetsho ba ne ba emisa go ithuta Baebele ka nako eo. Mme ke ne ka dira tshwetso ya gore ke tla tswelela ke ithuta Baebele le gore ga nkitla ke letla ope kgotsa sepe go nthibela go dira jalo. Ke ne ke itse gore go itsalanya le batho ba Modimo go tla nthusa gore ke kgone go fokotsa kutlobotlhoko ya me le go nthusa go nna le lelapa le ke neng ke le tlhoka. Ke ne ka gatela pele mme ka 1991, ke ne ka kolobediwa go nna Mosupi wa ga Jehofa.
KAFA KE SOLEGETSWENG MOLEMO KA GONE:
Ke ne ke le motho yo o bogale, yo o dikgoka le yo o ratang ntwa. Mme Lefoko la Modimo le ile la fetola botshelo jwa me. Gone jaanong ke bolelela mongwe le mongwe yo o reetsang ka molaetsa wa kagiso. Mo dingwageng di le 23 tse di fetileng, ke ile ka nna le tshiamelo ya go direla ke le moreri wa nako e e tletseng.
Ka nakwana ke ne ka ithaopela go direla kwa ofising ya lekala la Basupi ba ga Jehofa kwa Mexico. Fa ke le koo, ke ile ka kopana le lekgarebe le lentle le le matlhagatlhaga e bong Claudia mme ra nyalana ka 1999. Ke leboga Jehofa go bo a ile a ntshegofatsa ka molekane yono yo o ikanyegang!
Re ne ra direla mmogo mo phuthegong ya Puo ya Diatla ya kwa Mexico re thusa batho ba ba dirisang puo eno go ithuta ka Jehofa. Moragonyana re ne ra lalediwa go ya go direla kwa Belize go ya go ruta batho ba koo Baebele. Le fa re sa tshele botshelo jwa manobonobo, re na le sengwe le sengwe se re se tlhokang e bile re itumetse. Re ka se ananye tshiamelo eno le sepe.
Fa nako e ntse e ya, mmè o ne a simolola go ithuta Baebele gape, a bo a kolobediwa. Gone jaanong nkgonne, mosadi wa gagwe le bana ba bone ke Basupi ba ga Jehofa. Ditsala dingwe tsa me tse ke neng ke ithuta Baebele le tsone, le bone ba direla Jehofa.
Ka maswabi, bangwe ba losika ba tlhokafetse ka gonne e ne e le batho ba ba bogale. Le nna ke ka bo ke tlhokafetse fa ke ne ke sa tlogela mokgwa oo. Ke leboga Jehofa go bo a ile a nkgogela kwa go ene le mo baobameding ba gagwe, ba ba ileng ba nna pelotelele le go dirisana le nna sentle go nthusa go dirisa melaometheo ya Baebele mo botshelong jwa me.


text:
BAEBELE YA RENG?
Go Leboga
Go leboga go na le melemo e mentsi thata—mo mmeleng, mo tlhaloganyong le mo maikutlong—mo e leng gore mongwe le mongwe o tshwanetse go go itlwaetsa.
Go leboga go go thusa jang go nna le botsogo jo bo siameng?
SE BA TSA KALAFI BA SE BUANG
Go ya ka setlhogo sengwe mo Harvard Mental Health Letter, “go leboga go amanngwa le go itumela thata. Go thusa batho gore ba nne le maikutlo a a siameng, ba nne le maitemogelo a a molemo, ba tokafatse botsogo jwa bone, ba lebane le mathata ka katlego le go nna le dikamano tse di molemo le ba bangwe.”
SE BAEBELE E SE BUANG
Baebele e re kgothaletsa go nna le moya wa go leboga. Moaposetoloi Paulo yo o neng a tlhoma sekao se se molemo mo kgannyeng eno, o ne a kwala jaana: “Itshupeng lo na le tebogo.” Ka sekai, o ne a ‘leboga Modimo a sa kgaotse’ ka gonne batho ba ne ba reetsa molaetsa wa gagwe. (Bakolosa 3:15; 1 Bathesalonika 2:13) Boitumelo jo bo nnelang ruri ga bo tlisiwe ke go nna fela o re ke a leboga mme bo tlisiwa ke go bontsha gore tota o a leboga. Mme seo se dira gore re se ka ra itseela kwa godimo, ra fufegela ba bangwe le go nna le sekgopi.
Mmopi wa rona o re tlhometse sekao se se molemo sa go bontsha gore re a leboga—tota le mo bathong ba maemo a a kwa tlase! Bahebera 6:10 ya re: “Modimo ga a tshiamololo mo a ka lebalang tiro ya lona le lorato lo lo le bontshitseng leina la gagwe.” Ruri Mmopi wa rona o tsaya go sa bontshe gore re a leboga e le tshiamololo.
“Ipeleng ka metlha. Lebogang ka ga dilo tsotlhe.”—1 Bathesalonika 5:16, 18.
Go leboga go re thusa jang go dirisana le ba bangwe sentle?
SE BATHO BA SE LEMOGILENG
Fa re bontsha gore re leboga go tswa pelong—e ka ne re lebogela mpho, mafoko a a molemo kgotsa thuso—re dira gore motho yo o re diretseng selo seo a ikutlwe a le botlhokwa e bile a ratiwa. Tota le motho yo o sa mo itseng o itumela thata fa o mo lebogela go bo a go diretse selo se se molemo, jaaka go mmulela kgoro.
SE BAEBELE E SE BUANG
Jesu Keresete o ne a re: “Itlwaetseng go aba, mme batho ba tla lo abela. Ba tla tshela mo diropeng tsa lona selekanyo se se molemo, se papietswe, se tsikitleditswe e bile se penologa.” (Luke 6:38) Akanya ka se se ileng sa diragalela mosetsana mongwe yo o sa utlweng mo ditsebeng e bong Rose, yo o nnang kwa setlhaketlhakeng sa South Pacific se se bidiwang Vanuatu.
Rose o ne a ya dipokanong tsa Bokeresete tsa Basupi ba ga Jehofa mme ga a ka a solegelwa molemo thata ka gonne o ne a sa itse puo ya diatla e bile go ne go se na ope mo phuthegong yo o e itseng. Fa banyalani bangwe ba ba itseng puo ya diatla ba etetse phuthego eo, ba ne ba lemoga bothata joo mme ba simolola tlelase ya puo ya diatla. Rose o ne a leboga fela thata. O ne a re: “Ke itumelela go nna le ditsala tse dintsi jaana tse di nthatang.” Banyalani ba ba mo thusitseng ba itumelela thata go bona gore o a leboga le go bo a nna le seabe kwa dipokanong. Gape Rose o lebogela matsapa a ba bangwe ba a tsereng go ithuta puo ya diatla gore ba kgone go tlotla le ene.—Ditiro 20:35.
‘Yo o ntshang ditebogo e le setlhabelo sa gagwe ke ene yo o galaletsang Modimo.’—Pesalema 50:23.
O ka dira jang gore o nne motho yo o lebogang?
SE BAEBELE E SE BUANG
Tsela e re ikutlwang ka yone e tsamaisana le se re se akanyang. Mokwadi mongwe wa Baebele e bong Dafide o ne bua jaana a rapela Modimo: ‘Ke tlhatlhanya ka tiro ya gago yotlhe; ke itlhophela go nna ke tlhatlhanya ka tiro ya diatla tsa gago.’ (Pesalema 143:5) Ruri Dafide o ne a akanyetsa dilo kwa teng. Se se mo thusitseng go nna motho yo o lebogang ke go nna a akanya ka ditsela tsa Modimo, e leng selo se a neng a se dira botshelo jwa gagwe jotlhe.—Pesalema 71:5, 17.
Baebele e re naya kgakololo eno e e molemo: ‘Dilo le fa e le dife tse di boammaaruri, tse di buiwang molemo, le fa e le molemo ofe o o gone le tse di tshwanelwang ke pako—tswelelang lo akanya ka dilo tseno.’ (Bafilipi 4:8) Mafoko a a reng “tswelelang lo akanya” a bontsha gore re tshwanetse go akanya thata, e leng selo se se tla re thusang go nna batho ba ba lebogang.
“Go tlhatlhanya ga pelo ya me e tla nna ga dilo tsa tlhaloganyo.”—Pesalema 49:3.


text:
“Kagiso Gareng ga Batho ba ba Amogelwang”
“Kgalalelo e nne go Modimo kwa bogodimong jo bo kwa godimo, mme mo lefatsheng go nne kagiso gareng ga batho ba ba amogelwang.”—LUKE 2:14.
Lebaka la go bo bangwe ba keteka Keresemose.
Ngwaga le ngwaga, mopapa le baeteledipele ba bangwe ba bodumedi ba rera ka kagiso ba solofetse gore paka ya Keresemose e tla diragatsa mafoko ano a moengele: “Mo lefatsheng go nne kagiso gareng ga batho ba ba amogelwang.” Bangwe ba tsaya maeto a sedumedi go ya go keteka Keresemose.
Ke ka ntlha yang fa e le kgwetlho?
Gantsi kagiso ka nako ya Keresemose ke selo sa nakwana fela. Ka sekai, ka December 1914 fa Ntwa ya Lefatshe ya 1 e ne e fagile kwa Yuropa, masole a kwa Boritane le a kwa Jeremane a ne a tswa mo ntweng mme a ya go keteka Keresemose mmogo. Ba ne ba ja, ba nwa mmogo le go abelana disekerete. Ba ile ba bo ba tshameka kgwele ya dinao mmogo. Le fa go ntse jalo, peomarumofatshe ga ya ka ya tsaya lobaka. Mo lekwalong lengwe le lesole lengwe la kwa Boritane le neng la le kwala le le kwa ntweng le ne la tlhalosa se lesole lengwe la Mojeremane le neng la mo raya sone: “Gompieno re mo kagisong. Ka moso o tla lwela naga ya gaeno; nna ke tla lwela ya rona.”
Ke melaometheo efe ya Baebele e e ka thusang?
“Re tsaletswe ngwana . . . O tla tewa leina . . . Kgosana ya Kagiso. Letlotlo la go busa e le kgosana le kagiso ga di kitla di fela.” (Isaia 9:6, 7) A boporofeti joo jo bo buang ka Jesu Keresete ga bo gomotse? Jesu ga a ka a tsholwa mo lefatsheng gore a tlise kagiso ya letsatsi le lengwe ngwaga le ngwaga. E re ka e le Mmusi wa kwa legodimong, o tla tlisa kagiso ya mmatota e e tla nnelang ruri.
“Lo tle lo nne le kagiso ka nna [Jesu]. Mo lefatsheng lo na le pitlagano, mme nnang pelokgale! Ke fentse lefatshe.” (Johane 16:33) Tota le gompieno Jesu o rotloetsa balatedi ba gagwe gore ba nne le kagiso mo gare ga bone. Gone ke boammaaruri gore Bakeresete ba na le pitlagano. Le fa go ntse jalo, ka ntlha ya go ithuta Baebele, ba tlhaloganya lebaka la go bo pogo e le teng le gore Jesu o tla tlisa jang kagiso e e tla nnelang ruri. Ka ntlha ya seo, ba na le kagiso ya mogopolo.
Ka go latela mafoko a ga Jesu, Basupi ba ga Jehofa—go sa kgathalesege gore ke ba morafe ofe, ba mmala ofe, ba lotso lofe kgotsa ba bua puo efe—ba itumelela kagiso e e ntseng jalo. O ka kgona go bona seo ka go ya kwa dipokanong tsa bone kwa Holong ya Bogosi. Gongwe le wena, jaaka batho ba bangwe ba bantsi, o tla dumela gore kagiso eno e botoka go gaisa kagiso epe fela e e nnang teng ka Keresemose.
Basupi ba ga Jehofa ba kopanngwa ke kagiso go sa kgathalesege gore ke ba mmala ofe kgotsa ba bua puo efe. O ka kgona go bona seo ka go ya kwa dipokanong tsa bone kwa Holong ya Bogosi


text:
May 22-28
JEREMIA 44-48
Pina 70 le Thapelo
Matseno (3 mets. kgotsa kwa tlase)
MATLOTLO A A MO LEFOKONG LA MODIMO
“Tlogela go ‘Ipatlela Dilo Tse Dikgolo’”: (10 mets.)
Jer 45:2, 3—Baruke o ne a tshwenyegile thata ka gonne a ne a akanya ka dilo tse di sa siamang (jr 104-105 ¶4-6)
Jer 45:4, 5a—Jehofa o ne a gakolola Baruke (jr 103 ¶2)
Jer 45:5b—Baruke o ne a bolokwa ka gonne a ile a akanya thata ka dilo tsa botlhokwa (w16.07 8 ¶6)
-
Go Ribolola Matlotlo mo Dikwalong: (8 mets.)
Jer 48:13—Ke eng fa Bamoabe ba ne ba “tlhabisiwa ditlhong ke Kemoshe”? (it-1-E 430)
Jer 48:42—Ke eng fa re kgothadiwa ke dilo tse Jehofa a neng a di bua ka Moabe? (it-2-E 422 ¶2)
Mmalo wa Baebele wa beke eno o go rutile eng ka Jehofa?
Ke matlotlo afe a mangwe a o a boneng mo mmalong wa Baebele wa beke eno?
-
Mmalo wa Baebele: (4 mets. kgotsa kwa tlase) Jer 47:1-7
TLHAGAFALELA BODIREDI
Loeto Lwa Ntlha: (2 mets. kgotsa kwa tlase) hf—Thaya motheo wa loeto lwa go boela.
Loeto Lwa go Boela: (4 mets. kgotsa kwa tlase) hf—Thaya motheo wa loeto lo lo latelang.
Thuto ya Baebele: (6 mets. kgotsa kwa tlase) lv 199 ¶9-10—Bontsha moithuti kafa a ka dirang dipatlisiso ka gone ka bothata jo a lebaneng le jone.
BOTSHELO JWA BOKERESETE
Basha—Tlogelang go Batla Dilo Tse Dikgolo: (15 mets.) Tshameka bidio ya Basha ba Botsa Jaana—Ke Tla Dirang ka Botshelo Jwa Me?—Maitemogelo.
Thuto ya Baebele ya Phuthego: (30 mets.) kr “Karolo 4—Diphenyo Tsa Bogosi—Go Tlhomamisa Dikgang Tse di Molemo Semolao” le kgao. 13 ¶1-10
Tshobokanyo ya Pokano le go Sekaseka ya Beke e e Tlang (3 mets.)
Pina 17 le Thapelo


text:
BigL WaSekai- Lorato aka Leboko (Lyrics)
Ema Pele
You know how, I always wanted to tell you how I feel about you mare, eish
Anyway, ke kwadile lebokonyana
(Hook)
O tlisa monate jaaka jalwa mo nkgwaneng
O botlhokwa jaaka kgomo mo Motswaneng
Kago tlhoka ka tlhoka boroko
That’s why o bona kego kwalela leboko
Sale kego bona and I felt I found my life patner
Especially gao tlala when I said “ao banna”
Kgarebe lago kgaba ka leteitsi le tukwi
O dira gore pelonyana e yame e tuke
Gao mpona after sebaka o ntlolele kego kuke,
Kego dikolose kego tlampurele kego sune
Gao njetse magala kago tsikitla ‘bo o tshega
Go fitlha monyenyonyana yoo o boitshega
Ramasedi gaago bopa one a direla nna
Ako o gadime tlhe, obo otla kogo nna
Kego tshware kao mabedi never nna ke suta
Kgantele reka qualifaela lebo karma sutra
He!he! You know, ke lebokonyana hela, I hope lago tlatsa or something
O lese go ntshega, c’umon, reetsa
Gogo kgopisa kana tota mogo nna ke moila
Gao itse sepe mothooo, kana tota kago feela
Nna ebile ga oka lwala ke tsile go lwala le wena
Lega okare wa gana ke tsile go gana le wena
Ga oka bolawa ke tlala nka ikhuna kaya marung
Ka go kopa thuso “heela kamo rata tlhe bathong”
Ke tsile gogo tlhokomela jaaka lesea lennyane
Kego supetse ke monna gareng ga basimane
Koore fela gago kgonege, nne nka share lewena 9 months
Legale gase wrong, I’l be here for you for 9 months
Gakemo metlang honey, ke nnete ratu
Babe akere otla mpelegela bana bale 2
He!he! Yah, nna ke batla boy le girle, keba rekele di switsinyana
Lewena kana muste oje sengwe, you know why?
Ka gore
Akanya re tlhabile kgobe rele tlase ga meriti
Re shaiwa ke moyanyana go sena lega ele jiti
Re iketlile fela rati rele, koga mothakga
Tlhogo yago hubeng same re tsenwe leke botshwakga
Run my hand through your hair kego jese mmurubele
Gao nteba mo matlhong ke ikutlwa dirurubele
Gake gadime, babe kana tota kago rata
Ke rata thata ebile ga ore “lenna kago rata”
I know we’ve had our ups and downs, tseo ketse di fitileng
Gape mose ga gona ntlo e saneng
Never raise my hand to you nkase tseye di chanc’e
Only time you gona cry ke o fatlhilwe ke aenyanese
He!he! Otlogo apaya akare? Nnake rata mantlebe fela le nama ya koko hela ya stswana wa bona? Wena gake itse ketlago direla eng
(Hook)


text:
Etsa Sekao sa ga Jesu sa go Nna le Temogo le sa Bopelokgale
“Le fa lo ise lo ke lo mmone, lo a mo rata. Le fa lo sa mo leba gone jaanong, le fa go ntse jalo lo dumela mo go ene.” —1 PETERE 1:8.
1, 2. (a) Re tshwanetse go dira eng gore re bone botshelo jo bo sa khutleng? (b) Ke eng se se ka re thusang gore re nne re tlhomile mogopolo mo loetong lwa rona?
FA RE nna Bakeresete, go nna jaaka e kete re simolola go tsaya loeto. Fa re tswelela re ikanyega mo Modimong, re tla atlega mo loetong lwa rona e bile re tla tshelela ruri. Jesu o ne a re: “Yo o itshokileng go ya bokhutlong ke ene yo o tla bolokwang.” (Mathaio 24:13) Ka jalo, gore re kgone go wetsa loeto lwa rona, re tshwanetse go nna re ikanyega mo Modimong go fitlha kwa “bokhutlong,” e ka tswa e le bokhutlo jwa botshelo jwa rona kgotsa jwa lefatshe leno le le boikepo. Mme gone, re tshwanetse go nna kelotlhoko gore lefatshe leno le se ka la re itaya tsebe. (1 Johane 2:15-17) Re ka nna re tlhomile mogopolo jang mo loetong lwa rona?
2 Jesu o re tlhometse sekao se se molemo. Fa re ithuta se Baebele e se buang ka loeto lwa ga Jesu kgotsa tsela ya gagwe ya botshelo, re kgona go lemoga gore e ne e le motho yo o ntseng jang. Mme re tla mo rata le go bontsha tumelo mo go ene. (Bala 1 Petere 1:8, 9.) Moaposetoloi Petere o ne a re Jesu o re tlogeletse sekao se re tshwanetseng go se latela gaufiufi. (1 Petere 2:21) Mme fa re latela sekao sa ga Jesu ka botlalo, re tla kgona go itshoka go ya bokhutlong. * (Bona ntlha e e kwa tlase.) Mo setlhogong se se fetileng, re ithutile kafa re ka etsang ka gone sekao sa ga Jesu sa boikokobetso le sa bopelonomi. Mo setlhogong seno, re tla ithuta kafa re ka etsang ka gone sekao sa gagwe sa bopelokgale le sa temogo.
JESU O PELOKGALE
3. Bopelokgale ke eng, mme re ka nna le jone jang?
3 Bopelokgale bo kgona go re nonotsha le go re thusa gore re itshokele mathata. Gape bo re thusa go emela se se siameng. Bo ka re thusa gore re nne re ritibetse e bile re ikanyega mo Modimong le fa re lebana le diteko. Bopelokgale bo amanngwa le poifo, tsholofelo le lorato. Jang? Fa re boifa go utlwisa Modimo botlhoko, ga re kitla re boifa batho. (1 Samuele 11:7; Diane 29:25) Tsholofelo e re nang le yone mo go Jehofa e re thusa gore re tlhome mogopolo mo isagweng mme e seng mo ditekong tse re lebanang le tsone. (Pesalema 27:14) Lorato lwa go intsha setlhabelo lo re tlhotlheletsa gore re bontshe bopelokgale tota le fa re bogisiwa. (Johane 15:13) Re nna pelokgale fa re ikanya Modimo e bile re latela sekao sa ga Jesu.—Pesalema 28:7.
4. Jesu o ne a bontsha jang bopelokgale fa a ne a le kwa tempeleng? (Bona setshwantsho se se kwa tshimologong ya setlhogo.)
4 Fa Jesu a ne a le dingwaga di le 12, o ne a bontsha bopelokgale fa a le kwa “tempeleng, a ntse mo gare ga barutisi.” (Bala Luke 2:41-47.) Barutisi bao ba bodumedi ba ne ba itse Molao wa ga Moshe sentle e bile ba itse le dingwao tsa Sejuda. Dingwao tseo di ne di dira gore go nne thata go ikobela Molao. Mme Jesu ga a ka a letla gore kitso e ba nang le yone e dire gore a tlogele go bua le bone. O ne a sa boife sepe. O ne a nna a “ba botsa dipotso.” Ke boammaaruri gore Jesu o ne a sa botse dipotso tse di a tleng di bodiwe ke bana ba dingwaga tsa gagwe. Go na le moo, re kgona go mmona fa a ntse a botsa dipotso tse di kwa teng tse di neng di dira gore barutisi bano ba mo reetse le go akanya ka se a neng a se bua. Mme fa e le gore barutisi ba ne ba leka go tsietsa Jesu ka go mmotsa dipotso tse di neng di tla tsosa dikganetsano, ba ne ba itaya se fololetse. Batho botlhe ba ba neng ba reeditse, go akaretsa le barutisi bano, ba ne ba gakgamadiwa ke “tlhaloganyo ya gagwe le dikarabo tsa gagwe.” Ruri Jesu o ne a nna pelokgale le go emela boammaaruri jo bo mo Lefokong la Modimo!
5. Jesu o ne a bontsha bopelokgale ka ditsela dife ka nako ya bodiredi jwa gagwe?
5 Jesu o ne a bontsha bopelokgale ka ditsela tse di farologaneng, tota le ka nako ya bodiredi jwa gagwe. Ka sekai, o ne a bolelela batho gore baeteledipele ba bodumedi ba ne ba ba tsietsa ka dithuto tsa bone tsa maaka. (Mathaio 23:13-36) Gape Jesu ga a ka a letla gore lefatshe le senye kamano ya gagwe le Modimo. (Johane 16:33) O ne a tswelela a rera go sa kgathalesege dikganetso tse a neng a lebana le tsone. (Johane 5:15-18; 7:14) Mo makgetlong a le mabedi, o ne a phepafatsa tempele ka go leleka batho ba ba neng ba leswafatsa kobamelo ya boammaaruri.—Mathaio 21:12, 13; Johane 2:14-17.
Jesu o ne a bontsha bopelokgale fa a ne a bolelela kgotlatshekelokgolo ya Bajuda gore ke ene Keresete le gore ke Morwa Modimo
6. Jesu o ne a bontsha jang bopelokgale mo letsatsing la bofelo la botshelo jwa gagwe mo lefatsheng?
6 A re sekasekeng kafa Jesu a neng a bontsha bopelokgale ka gone mo letsatsing la bofelo la botshelo jwa gagwe mo lefatsheng. Jesu o ne a itse se se tla diregang fa Judase a sena go mo oka. Le fa go ntse jalo, ka nako ya dijo tsa Tlolaganyo, Jesu o ne a raya Judase a re: “Se o se dirang se dire ka bonako thata.” (Johane 13:21-27) Mme go tswa foo, kwa tshimong ya Gethesemane, Jesu o ne a bontsha bopelokgale fa a ne a bolelela masole a a neng a tlile go mo tshwara gore ke ene yo ba mmatlang. Tota le fa botshelo jwa gagwe bo ne bo le mo kotsing, o ne a sireletsa barutwa ba gagwe fa a ne a raya masole a re: “Lesang bano ba tsamaye.” (Johane 18:1-8) Moragonyana fa kgotlatshekelokgolo ya Bajuda e ne e mmotsolotsa, Jesu o ne a bontsha bopelokgale fa a ne a ba bolelela gore ke ene Keresete le gore ke Morwa Modimo. O ne a sa boife le fa gone moperesiti yo mogolo a ne a batla mabaka a go mmolaya. (Mareko 14:60-65) Jesu o ne a nna a ikanyega mo Modimong mme a swela mo koteng ya tlhokofatso. O ne a goa jaana pele a swa: “Go diragaditswe!”—Johane 19:28-30.
ETSA BOPELOKGALE JWA GA JESU
7. Basha, lo ikutlwa jang ka go nna Basupi ba ga Jehofa mme lo ka bontsha jang gore lo pelokgale?
7 Re ka etsa jang bopelokgale jwa ga Jesu? Kwa sekolong. Basha, lo tla bo lo bontsha bopelokgale fa lo bolelela baithutimmogo le lona le batho ba bangwe gore lo Basupi ba ga Jehofa. Fa lo dira jalo, lo bontsha gore lo motlotlo go bidiwa ka leina la ga Jehofa tota le fa go dira jalo go ka nna ga dira gore lo jewe ditshego. (Bala Pesalema 86:12.) Bangwe ba ka nna ba batla gore lo dumele thuto ya gore ditshedi di ile tsa iphetogela ka botsone go nna tse dingwe. E re ka lo dumela gore se Baebele e se buang ka popo se boammaaruri, lo ka dirisa boroutšhara jwa The Origin of Life—Five Questions Worth Asking go araba ba ba batlang go itse “lebaka la tsholofelo e e mo go lona.” (1 Petere 3:15) Mme fa lo dira jalo, lo tla ikutlwa lo itumetse ka gonne lo itse gore lo bontshitse bopelokgale ka go emela boammaaruri jwa Baebele!
8. Re na le mabaka afe a go rera ka bopelokgale?
8 Mo bodireding jwa rona. E re ka re le Bakeresete ba boammaaruri, re tlhoka go nna re “bua ka bopelokgale ka taolo ya ga Jehofa.” (Ditiro 14:3) Ke ka ntlha yang fa re kgona go rera ka bopelokgale? Sa ntlha, re a itse gore se re se rerang se tswa mo Baebeleng. Se boammaaruri. (Johane 17:17) Sa bobedi, “re badirimmogo le Modimo” e bile o re neile moya wa gagwe o o boitshepo go re thusa. (1 Bakorintha 3:9; Ditiro 4:31) Sa boraro, re rata Jehofa le batho, ka jalo, re tlhotlheletsega go dira sotlhe se re ka se kgonang go bolelela ba bangwe dikgang tse di molemo. (Mathaio 22:37-39) E re ka re le pelokgale, ga re kitla re emisa go rera. Re ikemiseditse go ruta batho boammaaruri jo bo mo Baebeleng, e re ka ba ‘foufaditswe’ kgotsa ba tsieditswe ke baeteledipele ba bodumedi. (2 Bakorintha 4:4) Mme re tla tswelela re rera dikgang tse di molemo le fa ba bangwe ba gana molaetsa wa rona kgotsa ba re bogisa.—1 Bathesalonika 2:1, 2.
9. Re ka bontsha jang bopelokgale fa re lebana le diteko?
9 Fa re lebana le diteko. Fa re ikanya Modimo, o tla re naya tumelo le bopelokgale jo re bo tlhokang gore re itshokele mathata. Fa mongwe yo re atamalaneng le ene a tlhokafala, re a hutsafala mme gone ga re felelwe ke tsholofelo. Re tlhomamisegile gore “Modimo wa kgomotso yotlhe” o tla re nonotsha. (2 Bakorintha 1:3, 4; 1 Bathesalonika 4: 13) Fa re lwala kgotsa re gobetse, re ka tswa re le mo ditlhabing le fa go ntse jalo, ga re kitla re amogela kalafi e e tla kgopisang Modimo. (Ditiro 15:28, 29) Fa re gateletswe mo maikutlong, ‘dipelo tsa rona di ka re bona molato’ mme gone ga re ineele. Re ikanya Jehofa yo o “gaufi le ba ba pelo e phatlogileng.” * (Bona ntlha e e kwa tlase.)—1 Johane 3:19, 20; Pesalema 34:18.
JESU O NA LE TEMOGO
10. Temogo ke eng mme Mokeresete a ka e bontsha jang ka se a se buang le ka tsela e a dirang dilo ka yone?
10 Temogo ke fa o tlhaloganya pharologanyo fa gare ga se se siameng le se se sa siamang mme go tswa foo o bo o tlhopha go dira se se siameng. (Bahebera 5:14) Mokeresete yo o nang le temogo o dira ditshwetso tse di tla nonotshang kamano ya gagwe le Modimo. O kelotlhoko thata gore a se ka a bua dilo tse di tla utlwisang ba bangwe botlhoko go na le moo o itumedisa Jehofa ka go bua le ba bangwe ka tsela e e ba agang. (Diane 11:12, 13) O “bonya go galefa.” (Diane 14:29) O tsamaya a ‘tlhamaletse,’ ke gore, o dira ditshwetso tse di molemo mo botshelong jwa gagwe. (Diane 15:21) Re ka ithuta jang go nna le temogo? Re tshwanetse go ithuta Lefoko la Modimo le go dirisa se re se ithutileng. (Diane 2:1-5, 10, 11) Gape re ka ithuta le go latela sekao se se molemo sa ga Jesu sa go nna le temogo.
11. Jesu o ne a bontsha jang temogo mo mafokong a a neng a a bua?
11 Jesu o ne a bontsha temogo mo dilong tsotlhe tse a neng a di bua le go di dira. Se a neng a se bua. Fa Jesu a ne a rera dikgang tse di molemo, o ne a dirisa mafoko a bopelonomi a a neng a gakgamatsa bareetsi ba gagwe. (Mathaio 7:28; Luke 4:22) Gantsi o ne a bala Lefoko la Modimo kgotsa a nopola go tswa mo go lone. O ne a itse dikwalo tse a ka di dirisang mo maemong otlhe. (Mathaio 4:4, 7, 10; 12:1-5; Luke 4:16-21) Gape, batho ba ba neng ba reeditse Jesu fa a tlhalosa Dikwalo ba ne ba amiwa thata ke mafoko a gagwe. Fa Jesu a sena go tsosiwa mo baswing, o ne a bua le barutwa ba le babedi ba ba neng ba le mo tseleng e e yang kwa Emao. O ne a tlhalosa bokao jwa dikwalo tse di neng di bua ka ene. Moragonyana barutwa ba ne ba re: “A dipelo tsa rona di ne tsa se ka tsa tuka fa a ne a ntse a bua le rona mo tseleng, fa a ne a ntse a re bulela Dikwalo ka botlalo?”—Luke 24:27, 32.
12, 13. Ke dikai dife tse di bontshang gore Jesu o ne a le bonya go galefa e bile a le tekatekano?
12 Kafa a neng a tshwara batho ka gone. Temogo e ne ya thusa Jesu gore a nne “bonya go galefa.” (Diane 16:32) O ne a kgona go laola maikutlo a gagwe e bile a le “bonolo.” (Mathaio 11:29) Ka dinako tsotlhe Jesu o ne a le pelotelele mo barutweng ba gagwe go sa kgathalesege diphoso tsa bone. (Mareko 14:34-38; Luke 22:24-27) Mme o ne a nna a ritibetse tota le fa a ne a tshwarwa makgwakgwa.—1 Petere 2:23.
13 Temogo e ne ya thusa Jesu gore a nne tekatekano. O ne a tlhaloganya se se kaiwang ke Molao wa ga Moshe mme seo se ne se ama tsela e a neng a tshwara ba bangwe ka yone. Ka sekai, akanya ka mosadi yo o neng a na le “kelelo ya madi.” (Bala Mareko 5:25-34.) Mosadi yono o ne a tsamaya mo gare ga boidiidi jwa batho, a tshwara seaparo sa ga Jesu mme a fola. Go ya ka Molao, o ne a itshekologile, ka jalo, o ne a sa tshwanela go tshwara ope. (Lefitiko 15:25-27) Mme Jesu ga a ka a mo garumela. Ka ntlha yang? Ka gonne o ne a itse gore dinonofo tse di jaaka “kutlwelobotlhoko le boikanyegi” di ne di le botlhokwa thata go feta go ikobela Molao. (Mathaio 23:23) Jesu o ne a bua jaana ka bopelonomi: “Morwadiaka, tumelo ya gago e go fodisitse. Tsamaya ka kagiso, o bo o fole mo pobolong ya gago e e hutsafatsang.” A bo seo e le sekai se se molemo jang ne sa kafa temogo e neng ya tlhotlheletsa Jesu ka gone gore a bontshe bopelonomi!
14. Jesu o ne a tlhopha go dira eng mme o ne a kgona jang go tlhoma mogopolo mo bodireding jwa gagwe?
14 Tsela e a neng a tshela ka yone. Jesu o ne a bontsha temogo ka tsela e a neng a tshela ka yone. O ne a dira gore bodiredi e nne tiro ya gagwe ya botshelo jotlhe. (Luke 4:43) Gape Jesu o ne a dira ditshwetso tse di neng tsa mo thusa gore a tlhome mogopolo mo tirong eo le go wetsa kabelo ya gagwe. Ka sekai, o ne a tshela botshelo jo bo sa raraanang e le gore a kgone go dirisa nako le maatla a gagwe mo bodireding. (Luke 9:58) O ne a itse gore go botlhokwa go thapisa ba bangwe gore ba kgone go tsweletsa pele tiro ya go rera morago ga loso lwa gagwe. (Luke 10:1-12; Johane 14:12) E bile, o ne a solofetsa barutwa ba gagwe gore o tla ba thusa mo bodireding “go fitlha bokhutlong jwa tsamaiso eno ya dilo.”—Mathaio 28:19, 20.
ETSA TEMOGO YA GA JESU
15. Re ka bontsha jang temogo mo go se re se buang?
15 Re ka etsa jang temogo ya ga Jesu? Se re se buang. Fa re bua le bakaulengwe le bokgaitsadi ba rona, re batla go bua le bone ka tsela e e kgothatsang go na le go ba kgoba marapo. (Baefeso 4:29) Fa re bua le batho ba bangwe ka Bogosi Jwa Modimo, mafoko a rona a tshwanetse go nna a a ‘lokilweng ka letswai,’ ke gore, re tshwanetse go bua ka tsela e e bontshang temogo. (Bakolosa 4:6) Re leka go tlhaloganya se batho ba se tlhokang le se ba se kgatlhegelang mme go tswa foo re bo re tlhopha mafoko a rona ka botlhale. Fa re dirisa mafoko a bopelonomi, batho ba ka nna ba batla go re reetsa e bile molaetsa wa rona o ka ba ama dipelo. Gape, fa re tlhalosa dilo tse re di dumelang, re leka ka natla go bala ka tlhamalalo go tswa mo Baebeleng ka gonne Lefoko la Modimo le na le maatla. Re a itse gore molaetsa wa Baebele o maatla thata go feta sepe fela se re ka lekang go se bua.—Bahebera 4:12.
16, 17. (a) Re ka bontsha jang gore re bonya go galefa le gore re tekatekano? (b) Re ka nna re tlhomile mogopolo jang mo bodireding jwa rona?
16 Kafa re tshwarang ba bangwe ka gone. Temogo e re thusa gore re laole maikutlo a rona fa re gatelelwa e bile e re thusa gore re nne “bonya go shakgala.” (Jakobe 1:19) Fa batho ba re kgopisa, re leka go tlhaloganya lebaka la go bo ba bua kgotsa ba dira dilo ka tsela e ba di dirang ka yone. Fa re dira jalo, go nna motlhofo gore re ba itshwarele go na le go ba galefela. (Diane 19:11) Gape, temogo e re thusa gore re nne tekatekano. Re a itse gore bakaulengwe le bokgaitsadi ba rona ga ba itekanela. Ka jalo, re gakologelwa gore ba ka tswa ba na le mathata a re sa a tlhaloganyeng ka botlalo. Re iketleeleditse go ba reetsa fa ba bua. Mme fa go kgonega, re a ineela, se se rayang gore ga re kitla re pateletsa gore dilo di dirwe ka tsela e rona re e batlang.—Bafilipi 4:5.
17 Tsela e re tshelang ka yone. Re a itse gore go rera dikgang tse di molemo ke tlotla e kgolo go gaisa epe fela. Ka jalo, re batla go dira ditshwetso tse di tla re thusang gore re nne re tlhomile mogopolo mo bodireding jwa rona. Re tlhopha go dira gore Jehofa a tle pele mo matshelong a rona. Re tshela matshelo a a sa raraanang gore re kgone go dirisa nako le maatla a rona mo tirong ya go rera dikgang tse di molemo pele bokhutlo bo tla.—Mathaio 6:33; 24:14.
18. Re ka kgona jang go tswelela re le mo loetong lwa rona lo lo isang kwa botshelong jo bo sa khutleng mme wena o ikemiseditse go dira eng?
18 Ruri re itumeletse go ithuta ka dinonofo dingwe tse dintle tsa ga Jesu! Akanya fela kafa re neng re tla solegelwa molemo ka gone ke go ithuta ka dinonofo tse dingwe tsa gagwe le go ithuta kafa re ka mo etsang ka gone. Ka jalo, a re ikemisetseng go etsa sekao sa ga Jesu. Fa re dira jalo, re tla tswelela re le mo loetong lwa rona lo lo isang kwa botshelong jo bo sa khutleng e bile re tla atamalana gaufi le Jehofa.
^ ser. 2 Lekwalo la 1 Petere 1:8, 9 le ne le kwaletswe Bakeresete ba ba nang le tsholofelo ya go tshela kwa legodimong. Le fa go ntse jalo, mafoko a ga Petere a ka dira le mo Bakereseteng ba ba nang le tsholofelo ya go tshelela ruri mo lefatsheng.
^ ser. 9 Go bona dikao tsa batho ba ba neng ba nna pelokgale fa ba lebane le diteko, bona makasine wa Tora ya Tebelo ya December 1, 2000, tsebe 24-28; Tsogang! ya April 22, 2003, tsebe 18-21; le Tsogang! ya January 22, 1995, tsebe 11-15, ka Seesemane.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Isaia 9:1-21
9 Le fa go ntse jalo, phifalo e ka se ka ya nna jaaka fa lefatshe le ne le le mo pitlaganong, jaaka mo nakong ya pele fa motho a ne a tshwara lefatshe la Sebulone le lefatshe la Nafetali+ ka lenyatso le fa moragonyana motho a ne a dira gore le tlotlwe+—tsela e e fa lewatleng, mo kgaolong ya Joredane, Galalea wa ditšhaba.+2 Batho ba ba neng ba tsamaya mo lefifing ba bone lesedi le legolo.+ Mme ba ba nnang mo lefatsheng la moriti o montsho,+ lesedi le ba phatsimetse.+3 O dirile gore setšhaba se nne le batho ba bantsi;+ o se diretse boipelo jo bogolo.+ Ba ipedile fa pele ga gago jaaka go ipela ka nako ya thobo,+ jaaka ba ba ipelang fa ba kgaoganya thopo.+4 Gonne jokwe ya morwalo+ wa bone le thobane e e mo magetleng a bone, lore lwa yo o ba gatelelang go dira,+ o di tšhwetlakantse jaaka mo motlheng wa Midiana.+5 Gonne setlhako sengwe le sengwe sa yo o gatang+ a kitisela le seaparo se se pitikilweng mo mading e ne ya nna tse di tla fisiwang jaaka dijo tsa molelo.+6 Gonne re tsaletswe ngwana,+ re neilwe ngwana wa mosimane;+ mme go busa e le kgosana go tla nna mo legetleng la gagwe.+ Mme o tla tewa leina go twe Mogakolodi yo o Gakgamatsang,+ Modimo Mothata,+ Rara wa Bosakhutleng,+ Kgosana ya Kagiso.+7 Letlotlo la go busa e le kgosana+ le kagiso ga di kitla di fela,+ mo setulong sa bogosi sa ga Dafide+ le mo bogosing jwa gagwe gore bo tlhomamisiwe thata+ le go bo tshegetsa ka tshiamiso+ le ka tshiamo,+ go tloga jaanong go ya bosakhutleng. Tlhoafalo ya ga Jehofa wa masomosomo e tla dira seno.+8 Go ne ga nna le lefoko le Jehofa a neng a le romela kgatlhanong le Jakobe, mme la wela mo Iseraele.+9 Mme ruri batho ba tla itse ka gone,+ le eleng botlhe fela, Eferaime le monni wa Samarea,+ ka ntlha ya mabela a bone le ka ntlha ya go tlhoka maitseo ga bone mo pelong fa ba re:+10 “Go ole ditena, mme re tla aga ka maje a a betlilweng.+ Go remilwe ditlhare tsa mosikamore,+ mme re tla di emisetsa ka masedara.”11 Mme Jehofa o tla tlhoma baganetsi ba ga Resine kwa godimo kgatlhanong le ene, mme o tla tlhotlheletsa baba ba gagwe,+12 Siria go tswa kwa botlhaba+ le Bafilisitia go tswa kwa morago,+ mme ba tla ja Iseraele ka molomo o o atlhameng.+ Ka ntlha ya seno sotlhe bogale jwa gagwe ga bo a boela morago, mme seatla sa gagwe se sa ntse se otlolotswe.+13 Mme batho ga ba a boela kwa go Yo o ba itayang,+ mme ga ba a senka+ Jehofa wa masomosomo.14 Mme Jehofa o tla kgaola Iseraele tlhogo+ le mogatla,+ letlhogela le mokhasi, mo letsatsing le le lengwe fela.+15 Yo o tsofetseng le yo o tlotliwang thata ke ene tlhogo,+ mme moporofeti yo o nayang thuto ya maaka ke mogatla.+16 Mme ba ba gogang batho bano ke bone bao ba ba timetsang;+ mme ba ba gogwang ba ba mo gare ga bone, ke bone ba ba tlhakanngwang tlhogo.+17 Ke gone ka moo Jehofa a se kitlang a ipela le eleng ka ntlha ya makau a bone,+ mme basimane ba bone ba ba se nang borre le batlholagadi ba bone ga a kitla a ba utlwela botlhoko; ka gonne botlhe ke batlhanogi+ le badirabosula mme molomo mongwe le mongwe o bua se se se nang tlhaloganyo. Ka ntlha ya seno sotlhe bogale jwa gagwe ga bo a boela morago, mme seatla sa gagwe se sa ntse se otlolotswe.+18 Gonne boikepo bo tuka fela jaaka molelo;+ bo tla laila ditlhatshana tse di mitlwa le mefero.+ Mme bo tla kapa molelo mo masuthung a sekgwa,+ mme a tla tsholelediwa kwa godimo jaaka mosi o o tlhatlogang.+19 Lefatshe le fisitswe mo tšhakgalong ya ga Jehofa, mme batho ba tla nna jaaka dijo tsa molelo.+ Ga go na ope yo o tla bontshang le eleng morwarraagwe bopelotlhomogi.+20 Mongwe o tla kgaola kafa mojeng mme a tshwarwe ke tlala; mme yo mongwe o tla ja kafa molemeng, mme ruri ga ba kitla ba kgora.+ Mongwe le mongwe o tla ja nama ya lebogo la gagwe,+21 Manase Eferaime, le Eferaime Manase. Ba tla nna kgatlhanong le Juda+ mmogo. Ka ntlha ya seno sotlhe bogale jwa gagwe ga bo a boela morago, mme seatla sa gagwe se sa ntse se otlolotswe.+


text:
Motlobo wa dibuka
Motlobo wa dibuka ke lefelo kgotsa ntlu e go kgobakantsweng mefuta yotlhe ya dikitso tse di kwadilweng ka go farologana ga tsone golo go le gongwe. Go le bonolo go ka dirisiwa go sa kgatalese gore ke mofuta ofe.Motlobo wa dibuka o nna le mefuta ya kitso jaaka dibuka, dipampiri ka mefuta go laola kitso kgotsa molaetsa o o mo go tsone. Dingwe e nna tse di ka balwang ke sebala makgolo kgots\a tse di kwadileng di bo di gasiwa. Phaphosi e go bewang dibuka mo go yone e farologane ka bophara go laolwa ke bontsi jwa tsone mekwalo eo, le mo di beiwa sentle mo teng.


text:
POTSO 7
Ke Dire Eng fa ke Patelediwa Thobalano?
WENA O NE O TLA DIRA ENG?
Akanya ka boemo jono: Heather o na le dikgwedi di le pedi fela a intsha le Mike, mme o ikutlwa e kete ke kgale ba itsane. Ba kwalelana melaetsa ka metlha, ba buisana ka founo lobaka lo loleele e bile ba setse ba kgona go lemoga gore yo mongwe o ne a batla go reng! Mme jaanong, Mike o batla se se fetang seo.
o dikgweding tse pedi tse di fetileng, Mike le Heather ba ntse ba tshwarana ka matsogo le go atlana ka bokhutshwane fela. Heather ga a batle go dira se se fetang seo. Mme gape, ga a batle gore thatano ya bone e fele. Mike ke ene fela a dirang gore a ikutlwe a le montle thata e bile a kgethegile. O ipolelela jaana: ‘Gone mme, nna le Mike re a ratana . . . ’
Fa e le gore o setse o godile mo o ka intshang le mongwe mme o mo boemong jo bo tshwanang le jwa ga Heather, wena o ne o tla dira eng?
EMA MME O AKANYE!
Fa o tlola molao mongwe wa tlholego, jaaka molao wa maatlakgogedi, o tla lebana le ditlamorago tse di botlhoko. Go tla direga se se tshwanang fa o ka tlola molao wa boitsholo, jaaka o o reng: “Ithibe mo kgokafalong.”—1 Bathesalonika 4:3.
Ditlamorago tsa go tlola molao oo ke dife? Baebele ya re: “Yo o dirang kgokafalo o leofela mmele wa gagwe.” (1 Bakorintha 6:18) Seo se boammaaruri go le kana kang?
Babatlisisi ba fitlhetse gore basha ba le bantsi ba ba ileng ba dira seo ba lebana le nngwe kgotsa dingwe tsa ditlamorago tseno.
GO NGOMOGA PELO. Bontsi jwa basha ba ba ileng ba robalana pele ga lenyalo, ba re ba ne ba ikwatlhaela seo.
GO SE TLHOLE BA IKANYANA. Fa ba sena go robalana, mongwe le mongwe wa bone o ipotsa jaana, ‘O kile a robalana le mang gape?’
GO SWABISIWA. Boammaaruri ke gore, basetsana ba le bantsi ba ka itumelela gore ba ratane le mongwe yo o tla ba sireletsang, e seng yo o ba dirisang fela. Mme basimane ba le bantsi ga ba kgatlhegele mosetsana yo o kileng a dumela go robalana le bone.
Ntlha ya botlhokwa: Fa o dumela go robalana le mongwe pele ga lo nyalana, o a itlontlolola ka go itetla go latlhegelwa ke sengwe se se tlhwatlhwakgolo. (Baroma 1:24) Mmele wa gago o tlhwatlhwakgolo thata gore o ka abelana ka one motlhofo fela!
Bontsha gore o nonofile go ka ‘ithiba mo kgokafalong.’ (1 Bathesalonika 4:3) Ka jalo, letsatsi lengwe fa o tsena mo lenyalong, o ka kgona go robalana le molekane wa gago. Mme o tla kgona go itumelela seno ka botlalo, o se na matshwenyego, boikwatlhao le go ikutlwa o sa sireletsega, tse gantsi e leng karolo ya ditlamorago tsa go robalana pele ga lenyalo.—Diane 7:22, 23; 1 Bakorintha 7:3.
O AKANYANG?
A motho yo tota a go ratang a ka go utlwisa botlhoko mo mmeleng le mo maikutlong?
A mongwe yo tota a amegang ka wena a ka go raela gore o senye kamano ya gago le Modimo?—Bahebera 13:4.